Switzerland Bank A Buai - Chinland Today Media\nSwitzerland Bank A Buai\nApril 17, 2009 3:24 am·0 comments\nSwitzerland ramih Bank tumbik UBS cun kum 2010 sungah a hna tuantu minung 8,700 hrawng an hna ihsi banter a tumthu a puang. Himi hi a liamcia thla thum sungih dollar Billion 1 lenglo an Bank in an sung ruangah asi. Bank lam thu neitu pawlcun an Bank in buainak a tawn naksan bikcu US ih Loan a peksuak tamtuk ruangah leh a rulh nak lamah mipi in thitha ih an rulh thei nawnlo ruangah asi an ti.\nHimi laiah US ih UBS Bank thu neitu pawlcun Tax cungcang leh danlo vekih mipi paisa laksak theuah a puhve ih hi thilhi an zingzawi tha rero lai asi tiah an simve. Tu ah UBS ih hna tuantu hi minung 76,200 an umlai ih kum 2010 ah cun UBS Bank ih hna tuantu hi 67,500 ih timal an tum asi. Tui an tumtah nak vek asilen Switzerland ah minung 2,500 banter an si dingih US ah Minung 1,000 banter an si ding UK ah ziang hmuah banter an si ding ticu an sim fiang hrihlo.\nHimi laiah leitlun sumpai tlasia ruangah Air France khalin hnakum sungah a hna tuantu minung 2,500, ihsin 3,000 karlak banter a tumthu a sim.\nMaoist Tapung Pawlin BSF Camp Kap\nMizan zing nazi 1 hrawngah India ram Bihar State Rohtas Dist, ih Border Security Force (BSF) Camp cu Maoist Tapung Minung 100 lenglo pawlin Rocket Launcher pathum in an kapih cumi hnuah meithal dang in an kap bet ciamco ih, Rocket Launcher an kahmi pathum sungah pahnih cun an tumtah mi a tthelh ih pakhat cun BSF pawlih Camp phar a kap ngah ih BSF Duty pakhat in hriamhma a tuar,BSF pawlhin Tapung pawlcu zamrang zetin an kap leh ve ih reizet an kah awk hnuah tapung pawlcu an tlankir sal tiah Addtional Director General of Police, Nellmani cun a sim. hi tapung pawlhi Air Force Helicopter hmangin hawllai an si tiah asimbet.\nTih nisun khalah Maoist tapung pawlin Aruangabad Dist, sungih Karakat Seat ih JD-U Candidate Mabalali Singh Campign nak mawtaw cu meisa in an ur kang sakzo. Tlawngkai nikhat sun khalah Gaya Dist, ih tlawng Inn 2 leh Arungabad Dist, ih Primary tlawngInn khal Bomb an puah zo ih, Hi Maoista tapung pawlin tuittum India ram Lok Sabha hril awknak ding tibuai thluh an tumih hi pawl kil dingin an umnak hmun pawlah Central Paramilitary Force tamzet kuat an si.\nMizan sun thotho ah Maoist Tapung pawlin Jharkhand ih Security Force pawl Mawtaw thawi an fehlai ah mawtaw lamzin ah Bomb an kamih mawtaw in an bomb kammi a palpuak laiah zimkap ihsin meithal in an kap bet ciamco ih Security Force pawlin ankaplet sal veih Tapung minung 5 an thiih Security Force minung 2 leh mawtaw mawngtu an thiih Security Force minung 4 in hriamhma an tuar, Security Force pawlih Bus ah hin minung 28 hrawng an to ih Lathear Dist,ih Namiadih khawkiang te ih an tlanlai ah an rak bawh asi.\nSomalia Misual Pawlin Lawng Kap\nAfrica ramih mi rethei leh zonzai pawl bawmnak ding thilri phurtu Liberty Sun Lawngcu Mombasa panih a fehlai ah Gulf of Aden tipi thuanthum ah Somalia misual Lawng ruk hmang pawlin kaih an tumih, Lawng mawngtu pawlin an lawngcu dingter duhlo in an fehter thotho ruangah misual pawlin meithal leh Rocket thawn an lawngcu an kahsakih an lawnghi a siat phahko nan an tumtah nak hmun Mombasa tiang fehthei dingih an zumthu an sim.\nMisual pawlin hi lawng an kah veten lawng mawngtu pawlcun, Tui kan dung naite ih US Lawng Captain Richard Phillips runsuak tu US Lawng ralkap Navy Commando pawl cu an sim lohli ih, Cumi veten US lawng ralkap Commando pawlkhal in zamrang zetin raldo nak lawng fate cakzet hmangin lawng pakhat ah minung pali to ih lawng pahnih thawn ralthuam thazetzet kengin an tlan ciamco ih a sinan a hmun an va thlen cun misual pawlcu hramrul sungah an rak tlanlut hlo man.\nWashington ih BBC thupuangtu Janathan Beale in a simnak ah Lawng ruk hmang misual pawlin US minung leh France minung an kaih laimi pawl runsuak tumih ngaihtuah rero an si ruangah misual pawlin phuba laknak ah lawnghi an kap asi ati.Somalia misual pawlin thla hnih sungah lawng pali an kaizo ih an thilri phurhmi pawl an laksak thluh asi. Hi Somalia misual Lawng rukhmang pawl do dingin leh khual tlawng pawlih lawng kilhim dingin leitlun ram dangdang US, Russia, Japan, China, UK, France, leh ram dangdang khalin himi tipi thuanthum ahn hin an lawng ralkap leh raldo nak lawngpawl hi an kuat rero zoih thla thum li hrawngcu an daizet lawknan tu naite hrawngih sin misual Lawng rukhmang pawlhi an langsuak sal lala.\nUS President Barack Obama cun Somalia tipi thuanthum ih misual lawng rukhmang pawl cangtheilo dingih tuah dingin ram dangdang tanrual a tulih US khalin hi misual pawl nuai cimit dingin timtuah awknak thar a nei ding tiah a sim. Somalia ram hi rambuai leh ram rethei zet Cozah hngetkhoh umlo in kum 17 lenglo an umzo ih mipi pawl rawl khawpkham ei ding neilo leh hnatuan ding umlo in an um ih Cozah mumal a umlo tikah dan leh dun khal felfai ten a um theilo ih misual an tamzetih an ram kiangkap tipi ih khualtlawng Lawng pawlcu an kaiih paisa tamzetzet in an thlenter theu asi. Tui dinhmun ah Somalia ram kiangkap tipi Gulf Of Aden cu leitlun ih hmun ttihnung asizo.\nNorth Korea In IAEA Hotu Dawi Suak\nUN in North Korea ramih Nuclear Programme a tuahdan leh a fehpi dan zohfel tu dingih North Korea ram sungih a thlahmi International Atomic Energy Agency (IAEA) Inspector cu North Korea in a ramih sin a dawisuak. Himi ruangah US cun North Korea cu mi hringhro zawng leh hrosuang zawng hlirih thilti ah a puh ih. Hi tivek beidawng nak tumzet nei cingih ramkhat leh ramkhat zah tawnawknak umlo ih thilti cu a diklo ih misual thilti dan asi ati.\nJapan, Russia, leh China kahlin North Korea cu ramdang duhlo zawng lawnglawngih thiti lo dingin leh ramdang thawi rualrem nak tuah dingin an nawr rero,\nRelzo vekin North Korea cun tui thla April ni 5 ih Long Range Rocket a khasuak ruangih UN in a sawisel nak cu North korea mipi zalen nak khamsak ah UN a puhih UN thu ruangah Northn Korea cun Nuclear Programme a fehpi rero laimi cu minute pakhat hmana cawlter cuanglo ding ati. Cui tlunah Leitlun mipi theih ih a tisiat cia mi Yongbuon Nuclear Reactor khal a ti nungsal ding asi ati. Japan Cozah thupuangtu Takeo Kawamura cun North korea in a ram dinhmunn a cawisan duh asi ah cun ram dang thu a ngai a tul asi ati White House thupuangtu Robert Gibbs khalin North Korea cun lamzin diklo a zawh rero laiih ram dang duhdan a engtai rero asi ah cun North Korea in a lamzin zawh dingcu a so zet ding asi ati.\nIndia In Missile Kap Suak.\nNuclaer ralthuam hmangthei Prithvi-II Ballistic Missile cu India mithiam pawlin Orissa Chandipur ih Integrated Test Range (ITR) ihsin hlawh tling zetin an kapsuakih. Hi an kahsuak mi Missile hin Km 350 ih hla a kapban. Prithvi-II an kahsuak laiah hin Bay Of Bangal tipi thuanthum ih a tlaknak kiangah raldo nak Lawngpi retcia asi ih, Hi raldo nak lawngpi hin Prithvi-II ih hna tuandan rak thei fiang dingin Long Range Tracking Radar (LRTR) leh Multi Function Tracking Radar (MFTR) a bun cia tiah Defence thupuangtu cun a sim. Prithvi-II hi Defence Research Devolopment Organisation (DRDO) leh ITR mipawl tang tlangin felfai zetin an kilhim asi tiah asimbet. Hi Missile hin ralthuam Kg 500 ih rit a pai thei.\nSri Lanka Ralkap Pawlin Ceasefire Kan Pah Ballo Ti\nLTTE Tapung pawlleh Sri Lanka ralkap pawlih an kah awknak cawlhsan Ceasefire nihnih sung an tuahmi ih Sri Lanka ralkap pawlih Ceasefire an pahbal tiih LTTE pawlin an puh nakcu Sri Lanka ralbawi Brig, Udaya Nanayakkara cun LTTE pawlih puhnak cu thu diklo asi a ti. Sri Lanka ralkap pawlcun do awknak hmunih mipi civil mi tarta hak pawl hmunhim lamih thiarsuak nak ding leh thilfeh danding an zoh menmi asi ati.\nHimi laiah LTTE thupuangtu cun Mullaitivu Dist, ih Meithal kahpuak sianlo nakhmun No Firing Zone ah Sri Lanka ralkap pawlin Meithal leh Bomb thawn LTTE pawlih um men an kap ciamco asi ative,\nSri Lanka Foreign Secretary Dr, Palitha Kohona cun Ceasefire tuah sungah LTTE pawlin civil mi 100,000 lenglo cu hmundang khui hmanih tlansuak lo dingin an khambet thluhih, cu ruangah nihnih sung Ceasefire kantuah sungah mipi pawl hmunhim lamah duhvek in kan thiarsuak theih lo ih Mipi pawlih sa himnak ding zianghman ruatsaklo in LTTE pawlin mipi pawlcu an mah phentertu leh an tulmi hna tuamtu leh thil phurtu ah an hmang asi ati.\nLTTE pawlcun Sri Lanka ralkap an tihtuk ruangah mipi pawlcu khui hmanah an tlansuak ngamlo an tive. LTTE leh Sri Lanka do awknakih mipi pawl bawmnak petu NGO hrekkhat pawlcun LTTE pawlih umnak hmun kulhbet laitu Sri Lanka ralkap pawlin Meithal leh Bomb hmangih an kap asi ah cun LTTE pawlih umnak hmunih mipi pawl an thi thluh dingthu a sim


COVID-19 Thawngpang Thar Bik! Tih A Nung Ngai Ko! – Chin 11 News\nCOVID-19 Thawngpang Thar Bik! Tih A Nung Ngai Ko!\n“Nitin ten a cang thei tawkin himi naatnak karh lo dingah ṭan la dingin leitlun ih ram zaten thu kan lo than” tiah WHO chief, Tedros Adhanom Ghebreyesus cun tusun March 11 press conference ah a sim.\nCu lawng siloin, “Pandemic” tiih mirang ṭong ih theihmi leilung tlunpi hmuahhmuah kai aw theimi naatnak tiah phuan a si. Tu dinhmun ah Iran le Italy cu Tuluk (China) hnu ih COVID-19 karhzai tambiknak ram an si. Dr. Mike Ryan, the WHO’s emergencies chief cun “Himi ram 2 an tuar nasa vekin ram dang pawl khal reilo teah kan si thluh ding” tin a sim.\nTu dinhmun ah leitlun huapin 121,000 hnakih tam in naatnak an ngah ih, 4,300 an thi. Sinan tampi sawn cu an dam sal. Cutin a dam thei salmi pawl cu naatnak a roh hlanah in tuamhlawm man ruangah a si ih, zarh 2 sungah an dam thei. Sinan naatnak a roh deuhmi pawl cu zarh 3 ihsin zarh 6 sungah an dam tin World Health Organization cun a sim.\nItaly acozah cun 25 billion euros (nearly $28 billion) himi naatnak hrangah hmang ding le pursum nak lam bawmnak le mipi harsa pawl hrang ah sumpai hman ding a ready zo. USA khal ah President Trump in mipi harsa lo dingah tax cut mi pawl cut hrih lo dingin mizan March 10 ah press conference ah simnak a nei. COVID-19 hranga billion $8.3 hmang dingin khal USA cun a pass zo.\nItaly, Korea, Japan le Iran ram cu tlawng, office, a bur ih umnak le biakinn pawl tampi an khar rero zo. Anthony S. Fauci, M.D., NIAID Director (USA) cun American mipi khal a cang thei tawkin tuah ding timi le tuahlo ding timi pawl thlun dingin sim nak a nei.\nHimi naatnak ruangah, thla 3 hman kim hlanah ramtin pursum nak lam (Economy) tla nasa zetin a siat phah zo.\n(Cangantu hminsin: Himi ngan mi hi mipi ṭih phan dingin tuahnak ah siloin, facts le kan theih ṭulmi tuah ṭulmi pawl kan theih thei nak dingah nganmi a si)


Mithi Ruang An Charh - News and Media\nChin State, India-Myanmar ramri Ṭio gate kiang lihawng ah ruak an char. Tuizing April 29, 2022 zinglam nazi 7:30 hrawngah an hmu i thihnai in aum, a lu ah hliamhma a tuar. Mithi cu Ṭio khua i um pacang kum 47 mi Pa Ro Sang Liana a si ih fa (2) anei. Zeitin a thi ti cu theih a si rih lo.


Mirang Rak Dotu Pu Lal Luai Thu Simfiangnak | VCTH\nMirang Rak Dotu Pu Lal Luai Thu Simfiangnak\nHome » Cahram » Mirang Rak Dotu Pu Lal Luai Thu Simfiangnak\nBy vcth on August 17, 2014.\nPu Lal Luai cu Mirang san lai ih micak, hminthang Thantlang miuk (Chief) a rak si. Mirang in laitlang an rak lakhnu April 1890 kum ah Mirang column pakhat donak in a hmin a rak thang sinsin. Cutin, a donak ruangah a relh ih, 1894 hnu lawng ah Mirang hnen ah a rak ap awk sal. Pu Lal Luai thu hi Mirang pawl ih nganmi Laitlang thuanthu ah hmuh ding a tam zet. Pu Lal Luai thuanthu hi, kan mah Chin lam in Hakha Lai Carelbu pg 24-27 ah le Deirel cazual website khal ah a thu hmu thei a si. Himi kan mah Chin mi pawl ih ngan mi le, mirang pawl ih amah thu rak ngan mi malte a dang lam deuh. Adanglam bik mi cu, tunaite Dr.L.H.Sakhong ih Lt.Steward thuthawn pehpar in a ngan mi, ka sim fiangnak sung ih Lt.Steward thih thu le zo in a that timi thu thotho a si. Hakha Carel Bu sungah Pu Lal Luai in Lt.Steward cu, Mirang Chittagong column laitlang ukding in Sep 1899 ih an ra lai ah a rak that tiah an ngan. Asinan, Mirang pawl ih nganmi cauk tampi le Hakha Lai Carelbu ih nganmi an bang aw lo ruang ah, Hakha Laicarel bu ih nganmi sawn hi a palh mi si ding tiah ka rak sim ding.\n2) Lt. Steward ih Thihnak (Hakha Laicarel Bu or Deirel ih timi)\nDeirel calai website ah “Mirang nih 1889 September 5 ah awdar an chuah i, “Lairam cu Fort White phu, Gangaw phu l…e Chittagong phu tiah phuthum in tuk i uk ding” an ti. Awdar an chuahmi cu lihninh in aa hnin i Laimi vialte umtu thutto awk hngal loin an rak um. Pu Lal Luai nih Hakha bawi sinah “Gangaw phu cu nanmah nih rak do ulaw Chittagong phu cu keimah nih ka doh hna lai …,” tiah thawng a thanh. A mi vialte cu a pumh khawmh dih hna i hriamnam tling tein a timh dih hna hnu ah doh ding ah an kal i Mirang he cun Rangkamuti khua pawng ah an i kap. Lieutenant Stewart le a ralkap tam nawnte an thah khawh hna caah an le i an lektaakmi kawmpas le tungthlai suimilam an rak laak. Mirang ralkap phu dang an rak thlah òhan hna i an i tuk tikah hriamnam a thleidan tuk caah Mirang nih an nawr cuahmah hna. Hriangkhan khua pawng La-aw dong Burpahi nel ah Mirang he an i kah ah Thangzang khuabawi Tler Ceu le a hawi le an thi. Mirang nihcun an nam chih hna. Thantlang khua an luh hlan ah Khintlang le Vuichiptlang in an rak bawh hna i an kah òhan hna. Asinain Mirang cu Thantlang khua chungah an hung lut. Pu Lal Luai nih a rem duh hna lo caah a mi pawl he Thantlang cun an zam”.\n3) Pu Lal Luai le Lt.Steward thu ah Mirang pawl in ziangtin an sim?\nChin Hills Battaliion in chin heroes pawl upat sunloihnak cu, April 1939 ah Falam khua ah an rak tuah. Cuih, sunloihnak ah cu, Laithuam pawl thawn chitet (parade) an tuah ih Chin hero pawl upatnak an pek mi sung ah Pu Lal Luai khal a tel ve. British Library ih Chin Hills Battalion documents (MSS/EUR 250) sung ah “Chief Lal Luai of Thantlang, leader of the attack on a detachment of the 39th Garhwal rifles with two guns at the laawavar stream, Hakha subdivision, on the 2ndApril 1891. This engagement was very fiercely contested. The total losses were five killed and a Birtish officer and fourteen other ranks wounded. Chief Lal Luai did not surrender until 1894” taih a ngan.\nCun, Lt.Steward thah thu ah ….\nTuck le Carey ih nganmi The Chin Hills timi cauk sung ah “Thantlang pawl thawn hmaisabik kan tongawknak cu Hau Sata thu ruang a si. Hau Sata in Thantlang miuk Za Huat ih fanu a rak ṭhi duh. Za Huat cun a fanu hrang ah man sang tuk hlawn thil pawl a rak dil ruang ah Hau Sata cun a rak tlin lo, asinan cui hlawnthil pawl aiah minung lu thawn pek ding in lungkimnak an rak nei. Hi lu pawl ngahnak ding ah, Hau Sata cun mi siim ding a tim tuah ih, vansiatnak ah lamzin thar saknak ding hrang ih, survey a rak tuah tu Lt.Steward le a kilkhawi tu ralkap pawl thawn an tong aw ih, Lt.Steward le a kilkhawi tu tam swn cu an rak that”.\nA.S Reid ih nganmi The Chin-Lushai Land timi cauk sung ah “Hau Sata in Lt.Steward a thahnak thu hla cu hitin a si. Hau Sata le a nu pi an buai ih, a nu pi cu a pa Za Huat (Thantlang miuk) hnen ah a va tlan hnuah Hau Sata in a va dil sal. Hau Sata in mirang lu pa hnih thawn a tlen sal tul tiah an lung a kim. Ka zum dan ah, hi vek luyaing (savage) pawl ih ruahnak thinlung ah, nang mah ih mi na that ih, na ngah mi lu, cu mi dang hnen ah na va pek a si ahcun, cumi na va pek mi pa ih, sal ah na cang ta. Cutin, Za Huat hnen ih pek ding ah Hausata cun mi va that ding in tim a tuah, Vansiatnak ah Lt.Steward cu Hau Sata thawn an tong aw. Lt.Steward te kiltu an nei mal mi an hmu tik ah, himi cu kan hrang ah caan tha bik a si tiah, ṭhelh lo in an that”.\nWim Vervest ih ngan mi The Lost Dictionary timi cauk sung ah “Sa Hlut ih fapa Hau Sat in Lt.Steward cu 1888 kumah a that ruang ah lehrulnak (punitive) ral a thonak bik a si. Hou Sata cu thunei zet Thantlang miuk Za Huat ih tupa a si”.\nWimvervest ih a Pu, Major Newland nganmi The Image of War timi sung ah “Thantlang miuk Lal Luai (Lt.Steward that tu pa) cu tlang lak ah a relh lai ih, a sung khat pa Za Huat in, Thantlang hnam pawl, Lal Luai ih um lo sung ah a uk”. Asinan, himi a ngan mi Major Newland a sual mi a si tin, a tu pa Wim Vervest in a cauk The Lost Dictionatary timi sung ah a sim fiang sal. Wim Vervest cun Major Newland ih fapa Sam Newland ih Diary thawn pehpar aw in a sim fiang lai ah “Major Newland in Hau Sata that tu pa cu Lal Luai a si tin a sim ruang ah thuhla a hnok ter. Lt.Steward that tu cu Hau Sata a si tin, Chin pawl le Carey le Tuck in an sim” tiah a sim fiang sal.\nSir Robert Reids ih nganmi The History of Frontier Areas Bordering Assam 1942 timi cauk sung ah “Feb 03 1888 niah Lt.J.F Steward (1st Leinster Regiment) cu Rangamati ihsin peng 18 a hlan nak Saichun tlangtlaun ih, survey an tuah lai ah, miuk Hau Sata in Lt.Steward, European ralkap pa 2 le India ralkap pakhat a rak that hai”.\nMirang ralkap a thi mi pawl lakkhawmmi website ah “Lt. John STEWART-Leinster Regt. cu – 1888 kum ah, Rangamatti khua kiang ah, survey a tuah laiah a thi ih a lu cu February 1890 kum ah an hmu sal” tiah a ngan. See (http://glosters.tripod.com/burmamem1.htm)\nSuhas Chatterjee ih ngan mi Mizo Chiefs and the Chiefdom timi cauk sung ah “Shendu (mara) miuk cu Mirang lam tang a si ih, Hau Sata le a ho pawl ih cangvaihnak thu hla cu Mirang pawl hnen ah a sim. Hou Sata cun, Mirang pawl lamzin an cek si ahcun, a khua ah an ra ding ih, Mirang kut tang ih um a duh lo ruang ah cui lamzin tuah ding ih Survey tuah tu pawl cu thah a rak tum. Lt.Steward te cu, Shendu miuk Saipuia ih ralrinnak a pek rero nan, ziang hman a rak siar lo. Lamzin ceknak ding hrang ih Survey hnatuan tu pawl cu, 03 Feb 1888 ni ah, Hau Sata le Za Huat homi mi lai 300 lai in an kulh” tiah a ngan.\nLt.Steward ih lu an phurnak thawn pehpar aw in A.S.Reids cun “An tan mi milai lu pawl cu, nisuahnak lam (further east) ih um mi miuk Paona hnen ah an kuat. A mah cu Lt.Steward that ding ih hotu pa nga lak ah a tel. A dang pawl tla cu How Sata le a fa pa hnih le Za Huat an si” tiah a ngan.\nLt.Steward ih lu cu Thangtlang peng Thangzang khua ah an phur. A lu cu Thangzang khua bungpi ah an tar ih, puai tuah in an rak lawm (sesawm an tuk). Thangtlang peng Thang Zang ih thang lian mi Salai Chan Khar in kan khua thuan thu ah hitin a si tiah i sim.\n4) Mirang Pawl Simmi Pu Lai Luai le Deirel website Simmi Pu Lal Luai thu Thlirnak\nDeirel website ih ngan mi Pu Lal Luai thu ah, Mirang pawl in September 5, 1889 ih awdar suah in Chinram a ra kai tu Chittagong column cu, Pu Lal Luai in mi a khawm thehhnu ah Rangamati khua kiang ah an va do ih Lt.Steward cu an that tin a ngan mi hi Sep 1899 hnu ih cang mi a si lo. A tlun ih evidence pawl ah Lt.Stewart cu 03 Feb 1888 ah, Hau Sat le a ho pawl ih thatnak in a thi tin kan hmu thei. Deirel website in, Maj.Newland ngan mi a quote pang tla a si men thei. Asinan, cumi cu a hman lo mi si tin Wim Vervest in a sim sal. Lt.Steward va sim tu ah Hau Sata ih homi minung 300 lai an tel ih cumi sung ah Pu Lal Luai a tel tla cu a si thei nan, Pu Lal Luai a tel timi cu, evidence a um lo (Major Newland ih ngan mi siar lo).\nCun, Deirel ih ngannak ahcun, Pu Lal Laui ih Rangamatti ih khua khiang ah Lt.Steward a that hnu ah, Mirang pawl an rak kai ih an rak do awk. Cumi ah Tlir Ceu a thi tin a ngan. Thil a cang dan (Overall) in cu an ngan mi cu a hman nan, himi thil cang mi hi kum 2 an thlau awk. Chittagong column cu Sep 1899 ihsin rak kai thok mi an si. Himi tum ah Pu Lal Luai nih a do hai mi si lo in April 1891 kum ah a rak do hai mi a si. Mirang nih laitlang zaten 11 March 1890 ihsin a lak theh zo. Asinan, Chinmi pawl nih Mirang a thup ten an do ringring thotho. Deirel ih sim mi, Pu Lal Luai le Mirang doawknak, Tlir Ceu a thihnak hi March 1891 ih a cang mi thil a si. Chittagong column an rak kai lai ih a cang mi thil a si hrimhrim lo.\nHimi Pu Lal Luai te doawknak cu Tuck le Carey ih nganmi The Chin Hills timi cauk sungah hitin a sim. “29th March 1891 ah Lt.Macnabb (political officer) cu Lt.Mocatta ih homi ralkap pawl thawn Thau ihsin an pok. Lal Luai le Koizway ih ho mi Thangtlang pawl in Lt.Mocatta column cu, Laawvar tiva kiang ih zingrawl an ei lai ah an rak do”. Himi doawknak details cu Lt.Macnabb ih kimzet in nganmi The Chin Hills pg.51-53 ah va siar theih a si. “Himi doawknak ah Mirang lam in Pa (5) an thi, Lt. Forbes, Jemadar Negi le a dang 13 hriamhma an tuar. Thangtlang khua a tam sawn cu himi doawknak ah an tel, an mipum in cu 500 hnakih mallo le meithal 300 lai tel in an do. An mah Chin lam in “minung paziat an thi ti cu kan thei lo nan Thangzang miuk pakhat a thi ticu kan thei” tiah a ngan.\nMirang pawl ih Thangzang miuk a thi an timi cu, Deirel ih ngan mi Tlir Ceu hi a si. Tlir Ceu cu Thangzang khuami a si ih, Mirang pawl ngan vekin Miuk cu a si lo. Hithu cu Thangzang khua ih thang lian mi Salai Chan Khar khal in Mirang pawl thawn doawknak ah kan khua pa Tlir Ceu tla an that ve tiah i sim.\nHimi thu hla cu Wim Vervest ih ngan mi The Lost Dictionary timi sung ah khal hi tin a sim. “Thangtlang miuk Lal Luai ih a hminthannak cu political officer Mr.Macnabb a rak donak ruangah a si. Mr.Macnabb ih column cu Hakha ihsin 29th March 1891 ah an suak ih Thau khua ah an pan. Thau khua ihsin an rak tlung lam ah Lal Luai in a do hai. An doawk theh hnu ah Za Huat cu Hakha ah a ra ih daihnak ngah ding in Mirang hnen ah a ra sim. Daihnak an ngah theinak ding ahcun Thangtlang ih Lal Luai cu mirang hnen ah a apawk ter ding ih an inn pawl ur asi thluh ding . Carey le Tuck in hithu cu “Events of 1892-93” ah, Lal Luai siar lo thlanglam laitlang ah buainak a um lo. Lal Luai cu daihnak ngah ding ih kan dil mi term a lungkim lo ih, a tlan phah in Thantlang khua pawl ah siah a khawn. Netabik ah cu, Lal Luai ih sungkhat unau pawl thawn kan thih ruang ah, Mr.Tuck hnen ah Lal Luai cun, hmun dang ih in kuat lo ding aiah meithal zun 25 cu ka khua pawl in an pek hnu lawng ah ka ap aw ding tiah a sim. Cuhnu ah Lal Luai a dam lo ih, 13th May 1894 ah Hakha ih Mr.Tuck hnen ah a ap awk. Cun, Thantlang pawl khal in April 1891 ih Lt.Macnabb an rak donak ruang ih, dan tat mi man cu an rak pek thei” tiah a ngan.\nCuruang ah Deirel ih ngan vekin, Mirang pawl Chittagong column ih an rak kai lai mi Pu Lal Luai ih a va do mi siloin, Mirang pawl laitlang an uk hnu an hnatuan lai, April 1891 ih Lt.Macnabb le a ho pawl an va do sawn mi a si.\nPu Lal Luai cu ruangtha, micak, paral tha le mirang rak dotu kan Chin hero pakhat a si. Mirang a rak do ruangah kum thum lai a rak relh. Himi thu ah Deirel website le Hakha Lai Carel bu ih ngan mi a sual ka tinak khal cu, mirang pawl ih nganmi cauk sung ta pawl thawn an bang awk lonak ruang ah a si.\nReferences pawl cu a tlun ah an cauk hmin le a ngan tu pawl thawn ka ngan thluh zo. A tlun ih ka list lo mi ah ….


Valentine's Day Suahkehnak - Chinland Today Media\nValentine’s Day Suahkehnak\nFebruary 14, 2012 7:13 am·3 comments\nValentine’s Day cu Rome Empire san in a rak thok. Hlanlai Rome pawlin an milem pathian upatnak puai Juno timi cu February 14 ni ah an rak nei. Juno cu Rome pawlih nunau pathian(godddess) a si. Rome pawl cun Juno cu nunau pawlih pathian asilole nulepa thi-aw tertu pathian tiah an ko. Cumi puai theh ih a thaisun February 15 ni ah Lupercalia timi puai cu an tuah theu. Neta ah Pope Gelasius(492–496) in cumi biaknak puai cu a tawp ter.\nRome Empire san laiah fala le tlangval pawl cu naihniamzet ih tlanlen an siang lo. Asinan, an hrangih an tuah sak ve mi thil pakhat cu cate parah hmin ngan ih an hawlawknak a si. Lupercalia timi an puai zaan ah Rome fala pawlih hmincu cahnahte parah an nganih thawl sungah an ret. Cumi thawl sungih an retmi cahnahte cu tlangval pawlin an va zuk ih cuticun a hmin an zuhngahmi fala cu puai sungih an kop a si. A caancaan ah cutiih puaisung an kop mi fala cu kumtluan in an kop lanta ih neta ahcun an duhdawt aw in an nei aw lanta theu a si.\nRome Empire Claudius II san ahcun an ram ah thisen suaknak a phunphun in a hungcang a si. Claudius cu a nunrawng in a rapthlak tuk ruangah zohman in ralkap an tuan paih lo ih mi hawlding an hartuk. Claudius cun cutiih a Rome mipawl ralkap an tuan paihlonak cu an nupi fanau pawl thawn an thenawk duh lo ruangah a si ti’n a zum ruangah thitawk le thitaw dingih hamawknak pawl a rak kham.\nSaint Valentine (Mithiang Valentine) cu culai ah Rome ih an puthiam (Priest) larzet a si. Valentine cun Christian biaknak ruangih hremnak a tuartu pawl a ruun ih fala le tlangval thitaw duh pawl khal a thitawk ter ruangah a lutan tiang tuar in a um. Thawnginn ih a um lai-ah thawnginn kiltu pa(Ca hrekkhat ahcun thawnginn kiltu pa ih hmin cu Asterius tiin an ngan.) ih fanu thawn an rualpi aw ih an thah hlanah cu nute hrang dingah ca a nganta. (mihrekkhat in hi nute cu mitcaw a siih St. Valentine ih thlacamnak in a dam tiah an ti.) A cangan mi hnuaiah “nangmai Valentine hnen ihsin” tiah a ngan. Mi hrekkhat cun St. Valentine cu thawnginn sungih a um laiah nauhak pawlin cate kuat in thazang an rak pe theu a si an ti. A rak larzet ih thah a tuar hnu khalah nauhak pawl cun thawnginn ih a rak umdahnak khan ah cate an va ret theu ti a si.\nValentine cu Christian a sinak ruangah Claudius II in a rak that Claudius cun Valentine thihnak ihsin a luat theinak dingah Rome pawl milem biaknak thlunding in a sim nan Valentine cun a duh lo ih amah Claudius sawn kha Christian biaknak zawmter a tum sawn ruangah thah a rak tuarnak a si. Valentine cu February 14, 269 AD ah thah a si ih Flaminia ah an vui ih cumi ni cu duhdawtnak langternak ni ah an hmangcih. Duhdawtnak langternak laksawng pekawknak in siseh, pangpar in siseh, an duhdawtmi hnenah le a thupte in an duhdawtmi hnenah an pe theu.\nA.D. 496 ah, Rome ah Christian biaknak in a khat ih Pope Gelasius cun milem biaknak puai Lupercalia cu a tawp ter. Puai hminthang a rak si ruangah cumi puai aiawh ih thildang tuah dingin khua a ruat. February thla sungah biaknak ruangih thah a rak tuartu St. Valentine upatnak tuahsaknak nei dingin khua a ruat. Asinan cumi cu 1969 kum ah Kawhhran in Saint upatnak ni(Mithiang upatnak ni) cu a tawpter nan tuini tiang mi tampi in an hmanglai a si.\nPope Gelasius I in Saint Valentine tihzah upatnak ah AD 496 hrawngah February 14 ni cu Valentine ih ni si dingin bikhiahnak a nei. Century 5th hrawngah cun Rome pawl in “Camcawhfung zuuk” ih nupi pasal an thitawk cu Christian pawlih thlun ding a si lo tiin an kham. February thlalai hrawng hi France le England ram ah vate pawl nulepa an pawlawk caan thoknak caan hrawng a si ih cumi thlun in Valentine’s Day cu duhdawtnak ni tiin kawh thok a si.\nValentine Day ruahdaan a phunphun\nRome empire san lai ahcun, Fala le tlangval pawl cu an valentine fala le tlangval situ dingih hmin cu thawl sungih hmin nganmi cahnahte an zuuk theu. Cumi an zuuk ngahmi hmin cu zarhkarkhat sunglai an ban ah an tawn, asilole an ngan theu. Cutiih an rak ti cu an duhdawtmi cu midang ih an rak theih ve an duh ruangah a si. Ram hrekkhat ahcun fala pawlin an tlangval hnen ihsin hnipuan laksawng an dong theu. Falanu cun cuih laksawng cu thate ih a ret asile a petu pa cu a thit duh tinak a si.\nMihrek fala in Valentine ni ah robin timi vate phunkhat an lupar ih zuang an hmu asile a pasal ding cu lawng mawngtu a si ding, sparrow a hmuh asile mi farah thawn an nei-aw ding nan nun nuamzet in an um ding, goldfinch a hmuh asile mi lianzet thawn an thitaw ding tinak a si an ti.\nDuhdawtnak tohkham timi khal a um ih a tum zet. A hmaisa ih an rak tuah mi cu pakhat tonak a si ih fala pakhat kor tumpi hruhih to thei dingin an tuah. Netalam ahcun, mi 2 totlang thei dingin an tuah.\nFala khal tlangval khal siseh, an thit duhmi hmin 6 an thinlung ah an ruat ih apple kung a kiak hlanlo merh phah in cuih hminpawl cu an saal. Apple kung a kiakzawng ih an saal ngahmi hmin cu an thit dingmi a si an ti.\nRome pawlih ruahdaan:\nRome pawlin Leperdius puai ni ah mee le ui pawl an that ih an thahmi savun in nunau pawl an rak thawi theu. Cangantu Lenski ih ngan daanah “Rome ih cuvek a tuahtu pawl hi Zuu an ri ih taklawng in an um. Culawng siloin fala pawl cu thawituar dingah a tlar aw theu ziangahtile thawi an tuarnak in a thangso terih fate a nei ter ti ruahsannak an nei,” tiah a ti.\nThilmak pakhat an tuahleh mi cu camcawhfung zuuk ih mai koppi ding fala hawlnak a si. Rome fala pawl hmin cu cate ah an ngan ih thawlsung ah an ret. Tlangval in fala hmin ngan ih an retnak thawlsung ihta cate cu a va zuuk. An zuuk ngahmi fala cu puai sungah an koppi ih an duhawk asile an thitawk lanta a si.\nHlanlai Rome pawl hi tuisan ih duhdawtnak kan langternak zim khihhmuhtu an si tiah kan ti thei ko. Emperor Claudius II in biaknaklam ruangah Feburary 14, 3rd century(thah an tuar kum cu an bangaw lo) hrawngah Valentine timi hmin neitu mi 2 a rak that. Cumi thah an tuarnak cu Catholic kawhhran pawlin upatpeknak an nei ih cumi ni cu St. Valentine’s Day tiah an ko.\nAsinan an puaituah daan cu a hlan ih an rak hmandaan vek a si nawn lo. Cangantu Lenski cun, “Zuuri dinhmun hnakin a saang deuh ih Christian cun hnipuan an hruh nan duhdawtnak le thansonak ih an ruahtheumi cu a hlo cuang lo.”\nValentine’s Day Symbol\nValentine’s Day hi Holiday ni dang vekin symbol(hminsinnak) a nei. February thla a thlen cun zin kilkip ah rose pangpar sen hmuhding a tam thei nasa. Rose pangpar cu duhdawtnak langternak a si. Cun a dang zawngih a khihhmuh mi cu laileng le kilaw vate phunkhat (love bird) an si. Himi vate phun 2 cu kop an hawl tikah February thlalai ah an hawl ih voi 1 an hawl ngahmi cu rinumzet in thihtiang an kop lanta ti a si.\nValentine Card thuhla\nValentine’s Day cu a tlangpi thu in card pekawknak tiih theih a si. Ziangvek in rak thok a va si khal le tuisan ahcun kumtin te’n, Christmas caan siar loih, kuatawk tambikmi a si ih, billion 1 tluk kuatawk a si. Kum 1700 hrawng ihsin satin puanthan, puanthan nal le lace pawl hmang in an rak tuah ih a larzet. Kum 1800 hrawngin sumtuahnak in an hmang. Doller 10 tiang a rak man ih culai ih thil mankhungzet lakah a telmi a si. Kum 1800 tiang Valentine’s Day card pawl rak tuahnak rampawl cu England le European rampawl ah an si.\nKum 1870 thokpek hrawngah Esther Howland, kum 19 mi American fala nute in America ram ah Valentine’s Day Card tuah in a rak zuar. Amah cu Valentine’s Day ih Nu (Mother of Valentine’s Day) tiah kawh a si. A rualpi 3 le a unau pa 1 thawn an rak tuah thok ih ramtin ah an kuat vivo. Kumcem lamah cun $.100,000 a ngah. Cuih hnuah man ol ih zuar theih dingin midang in an ron tuah ih a larzet.\n“Greeting card Association’’ pawl in Valentine card cu kumkhat ah one billion an zuar khawng a si thu an sim. Greeeting Card zuar tambik 2 nak a si an ti. Himi ni hi US, Canada, UK, France, Mexico le Australia pawlah a hleice in an hmang ih nunau 85% in cards cu an lei ti a si. Tuah hmaisabik a si tiih an theihmi Valentine’s card cu tu-ah Britist Museum ah ret a si.\n1. “Saint Valentine’s Day” www.pictureframes.co.uk/pages/saint\n2. “History of Valentine’s Day” www.history.com\nColosseum Thu A Tawinak In\non February 14, 2012 at 12:04 pm\nHivek ca lawrkhawm thiam hicu a thiam ngaingai a si. A siar nuam ih a manhla ih theihkauhnak nasatak in i pe a si. A ngantu na thiamtuk.\non February 14, 2012 at 3:48 pm\nE. Khai! Mai Furkut na thiam na sa. Ka thu theih dah lo tla tampi ka theih phah si a.


Jesuh thu cawngin Mirang le Palik in Midum ke kholhsak - Falam Online Media\nJune 11, 2020 admin\t0 Comments Thuthang danglam, US thuthang\nNorth Carolina ih palik le mirang pawl in George Floyd hrang hngilhlonak thlacam neihnak hmun ih midum pawl ke an kholhsaknak cun online ah thuelawknak a suakter.\nHih pungkhawmnak cu pastor Faith le Soboma Wokoma hohanak in Cary, North Carolina ih tuahmi a siih khuasung mipi, palik le “Black Lives Matter” cangvaihnak ih tel pawl khal an tel ve.\nMinneapolis palik in a khuk thawn George Floyd a nen mi (minute 8 luan) sirhsan in pungkhawmnak ih mipi pawl cu minutes 8 le seconds 46 sung awnai loin an um hnu ah palik le mirang pawl cun midum pawl ih ke an kholhsak.\nJesuh in a dungthlun pawl ke a khawlsak mi khan leitlun mi zaten bangrep kansinak le duhdawtnak a langter tin zumnak an nei ruangah Jesuh in a dungthluntu pawl ke a khawlhsak vekin midum pawl ih ke an kholh naksan a si.\nHih thuhla ah mipi hmuhdaan a bangawlo ih a dikmi an tuah, Christian hmel an mawiter,an nunnemnak a langter tiin le an luarkai, ningzak za, thluak khawlhfai ṭheh ih duhduh ih bum theih pawl an si titu tla um in online ah an elaw celcel.\nZiangtin na hmu?\nref : ONEN\n← Chin refugee tamzet umnak Delhi khualipi Dinhmun Ṭhalo\nCovid – 19 nat a kaitu hnen ah minung 140 sam an met nan zohman nathrik kai lo →\nSahara Neelrawn Ramcaar ah Vur a tla ciamco\nJanuary 18, 2021 January 18, 2021 Ni Hnem Sung 0\nLal cuhawnak ah Rohingya refugees pali an thi ih 20 lenglo in hliamhma tuar\nOctober 7, 2020 October 7, 2020 Ni Hnem Sung 0


Iran Ram Buai Nak - ii - Chinland Today Media\nJune 18, 2009 5:37 am·0 comments\nRelzo vekin Iran ram President hril awknak ih President tuan laitu Mahmoud Ahmadanejad Vote 63% hmu ih hril tlingsal nak Result pawm lotu Opposition hotu Mir Hassein Mursavi leh a dung thlun pawlin, hril that awksal duh ruangih buainak an tuah micu tutiang a dai thei hrihlo ih himi buai nak ruangah minung 8 an thizo.\nCozah lam thunei tu pawlcun himi buainak hmetmit tumin theitawk an suah ih an ram khawpi dangdang ih University tlawngta pawlkhal zianghman caang thiamlo dingih Palik leh Ralkap pawlin an kil thluh.\nIran ram Islam sakhua hruaitu Ayatollah Ali Khamenei cun buainak sosang zawngih thil tilo dingin leh rualrem nak tuah dingin mitin kim a ngen. Tu ah hin Iran ram sungah ramdang mi thuthangca latu leh BBC Agency pawlcu duhtawkih hnatuan thiamlo dingin khuahkhirh thluh an siih, Mipi pumkhawm awknak hmun ah fehter khal an sianglo ih an khawpi Tehran khalah khuihman fehter an sianglo.\nUS President Barack Hussein Obama cun Iran ram Opposition hotu Mir Hassein Mousavi khalin President siin thu neihnak co khal sehla tui President Mahmoud Ahmadanejad thawn danglam nak zianghman an nei cuanglo ding a ti. Obama cun ram dang buainakih rawlh awk a tumlo thu a simih, Asi nan Iran ram buainak ih mipi harsat nak tuartu pawlcu US in a ngai pawimawh ding a si ati.\nUS Cozah Opposition pawlcun Obama cu Iran ram buainak ih rawlh aw ngamlo ah puhin US President hril awklai ih Obama rakcuh tu Republican Candidate John McCain cun Iran ram hril awknak ih thil diklo thu hi US President cun thildik lo cu a puang ngam ding a si a ti. Obama cun Iran ram hril awknak ih President cuhtu pawlhi zo hman rin tlak leh zum ding an um cuanglo a ti. Himi laiah Iran ram hril awknak ih tuanvo neitu Guardian Council pawlcun hmun hrekkhat ih Vote tla pawlcu siarsal dingin an ti nan Opposition pawlin an duh cuanglo ih hril that awksal an duh thotho.\nIran In AnRam Buai Nakah US Leh Europe Ram Pawl Puh\nIran ram Opposition Pawlin Hril Awk Sal Duh


India in Western le EU hlum in Russia hnen tel hang – www.zanniat.info\nIndia in Western le EU hlum in Russia hnen tel hang\n704 Laivum Dinhmun\t, Laivum Thuthang\t6 years ago Web Admin 0\nTun hlan kum 66 song hmuah Western (nitlahmun ram) ram konghoihnak hlun in umhnak India ram heh tun kum pan in Russian thawn pehzom kio hang maan laivum dinhmun ah konghoitu ber Western ram te pawl dinhmun heh roh ngaiin niam ruai tuh dinhmun ah langlet pan ii.\nHe thu heh Russia ram ai Ministry of Foreign Affaris (MoFA) in thuphuanghnak in laivum in ling lai pan ai laivum hlin ruai ben i hang.\nObama konghoihnak hnia ah WTO (World Trade Organization) hmangin Indian in WTO hlun teng teng tuhin roh ze in thu bawnhnak maanin hlun ben lovin western ram hlum kio hang ii.\nTun ai WTO dan ah 1986-88 kum dung ai ron man siik tun tian loram in suakhnak rong man heh 100 ah 10 niam ruai tuhhnak umh ii. WTO dan in 1986 kum ai gallon 8 ah $2.42 man heh 2014 kum ah $5.93 ii.\nIndia daihhnak tu loram in suakhnak rong man heh tun dinhmun ai a man bangin WTO in lang selai cia heh tangka thleng a sang le niam siik in bawn tuhin a daihdan ii. Hetih fangin India ca a daihhnak bangin thil lai thil tuh ai loram naitu te hnen an rong heh a daih zah lai thil tuh le a ram dinhmun ca dinaih lam harsahnak ralring thil tuhin a daihdan ii. Tun ai Obama konghoihnak WTO dan bang i lekhaw India in a mipui 1.2 billion song in 67% ca dinaih man niam niu in pe thil tuhin harsahnak nai ngio ii.\nObama ai thureltu Secretary of State John Kerry in WTO dan hlung tuhin a nor zehnak maanin India ton kio ai India Prime Minister Narendra Modi in WTO sign thil lovin umh kio ii. He maanin WTO hmangin western te a cak rohhnak heh India tel nawn lo fangin hmai lam ah sumpahnak lam ah WTO ai tel ram te pawl dinhmun heh rel thil lo dinhmun ah umh ii. India in WTO a sign hiam lo maan in USA in India sawn mawh hluk ngio ti ii.\nRussia lam in thusuakhnak ah India in WTO sign hiam lo ai Bank of Russia le Reserve Bank of India in tun zarh song ah ram 2 in sumpaihnak lam rel tlang tuhhnak Working Group din tuhin le ram 2 karlak ah sumsaw lam pe\nhdunhnak lam ah US Dollar hlum in feh tuhd dan te pawl rel tel tuh ti ii. India in US Dollar hmang hiam lo lekhaw roh ngaiin Western ram dinhmun tlok ruai thai ii.\nHe thusuak ah India heh Western lam sumpaihnak daih lo pawlkom BRICS (Brazil, Russia, India, China and South Africa) ah India heh member i hang ii. Hla hmasa ah laivum in hihhlen tlak Obama raalsai in India in lungkhimhnak sign zo ai BRICS song in USA tel lo hnak sumsaw lam per tlang tuh ii.\nCanadian mi Center for International Governance Innovation (CIGI) ai mithiam Directror Domenico Lombardi in a relhnak ah hetin BRICS ai tel pawl in New Development Bank (NDB) din ai Western konghoihnak World Bank (WB) le International Monetary Fund (IMF) te pawl lon hnak tuhin tumtah thu rel ii. Hetin Western ram sumpaihnak niam ruai tuhin a nortu ber heh China i thu khai rel ii. Cia leek zolo BRICS in United States le European Union ram in laivum a uk benhnak khai tlok ruai ben thai ii.\nHe thusuak ah thil poimawh roh pakhat tu laivum in hmanghnak sumsaw thula ah roh ngaiin tawngdunhnak ii. Hetin laivum in US Dollar heh tangka in hmanghnak tlok tuhin le Russia thawn pehzomtu ram te pawl daihhnak tangka sawn lar ruai tuhin le laivum huap thil tuhin tun heh a lungrual tlanghnak poimawhhnak pakhat i hang ii.\nHetin tunhlan ah India heh Western le European Union te ca rualpui pha i tiohnak amah te hlum in Western le Europe ca raal lian ber Russia hnen tel kio i hang.\nMithiam tam ngai in tun heh laivum raalpui vaithumhnak (World War 3) suak thai dinhmun ah umh ti ii.


Nominees 4 Nan Hmuhmi Hi Mipi Nih Nan Vote Mi An Si – Onlinenungak\nNominees 4 Nan Hmuhmi Hi Mipi Nih Nan Vote Mi An Si\nThufiangternak : Chin TV Award thu ah mipi thinlung alak zet mi parah lungawi um. Himi post ih cangan mi hi adik lo mi asi timi hmaisabik ah ka langter duh. Nominees 4 nan hmu mi hi mipi public ih vote mi lawngte an si. Chin TV in Chin singers tampi hmin nominate tuah thei dingin hminlist kan ngan. Thang Paa tla atel hngehnge.\nCumi tampi lak sung ihsin mipi in tui nan hmu mi 4 an hrilsuak ih winner tla cu Dec 26.2020 ah phuan asi ding. Ca ngan tik ah Falam le Hakha buai asilole thinlung thenthek tertu ding vek in ngan lo sehla duh a um zet. Chin miphun hi minung malte kan si ih lungrual tein um dingin zuam ding kan si. Mino san ah hrinhnam, peng le tlang huat awk nak um nawn lo seh! Credit: David Nun Tho\nZeiruang ah Ralkap nih nihin Democracy chan kan timi tiang ah phaisa ning cang loin an hal thiam. CNF/A le Ralkap remdaihnak sign(minsen) a thutmi an buar si lo maw? Lai media pawl nih va kal hnawh ulaw interview kan tuah piak kho hna law a tha ngai hnga. Cun Hluttaw palai pawl zeidah nan tuah peng mipi an tuarmi kong ah zuanhnawh lein cu nan daithlang ngai Tender bawh company pawl he rian tuanti lawng hi na thlihrang hlah seh. Photo crd. Salai Dokhar


Santiluang: TI_TI - Hre Mang\nLaimi Santiluang in ziangtluk ziangvek ziangtiang kan miphun thuanthu a hngawng ti zoh tlang hrish uhsi!\nPu Than ih Santiluang thendan pawl,\n1. Tlawngkai San\n2. Ralkap/Tlawng saza San\n3. Lawng hnatuan (Tinbawta) San\n4. Sumdawn San\n5. Evangelist le Kawhhran din San\n6. Refugee San… an si.\nhi pawl parah thuanthu tawite thlirkhawm hnih uhsi:\n1. Tlawngkai San:\n* Fimthiamnak sangka pi a rak awng aw ttan mi asi ih khua hlam nulepa ca-ngan le siar thiam lo tete tla ca an rak zir tikah Laimi hrangah meifar a vang ttan vek a rak si. Leitlun khawmual tin thianthu sungah laimi an rak lut tan, tukvirh ihsin leitlun khawmual an rak cuan ve ttan ti theih asi. A rak pawi zet mi cu Laimi, laica, lai thuanthu a rak mal tuk tikah tlawngta pawlin ca an zir tam poh le cazirnak ihsin Laimi cu mi farah, cathiam lo, thuanthu nei lo, miphun nauta vekin tlawngta thinlung sungah ruahnak lungput niam tha lo a rak lut ter. Cutikah, cathiam le zirsang pawlin miphun dang ngaisannak lungput tampi a rak suak phah. Cozah lam in lai ca, thu, thuanthu zirnak phunsang tlawngtiang an rak on lo, phunli tlawng tianglawng an rak on. Fimthiamnaklam hnatuan sang kai (Education department) tuanvo nei tu pawlin Laimi pawl cu thuanthu zir ding nei lo, calai nei lo, thu le hla nei lo tluk in an rak tanta, a pawi tuk! Cu tikah tlawng cazirnak hmun hi lai mino tete pawl tluak sersualtu, miphun sinak nam tla tu dinhmun ah a cang. Tlawngkai ni tinten, “Kaba makyi Burma pyi” ti hla sakter tahrat in nauhak te pawl thluak cu Chin/Laimi sinak hlo dingin atu ni tiang tuah rero asi lai mi hi riahsiatza ngaingai asi. Nauhak te pawlin ‘Kaba makyi Burma pyi” hla an sak tinte Kawl pawlin thisen fawrkhat hman a man an rak pek dah lo mi Lai/Chin ram cu “Burma” (Bama) pawl ram, asi tiah an thinlung sungah hrambun rero asi! Tlawngah lunggyi (hni) an hrih mi, tong an hmanmi, tvp, cu relbet nawn lo sehla.\nAsinan, santiluang Khaikhawm ahcun Chin/Laimi thuanthu a thalamah san linglet tertu a rak si. Ca nei lo ihsin ca siar le ngan kan rak zir thawk!\n* Laitlangah lo thlawh ti lo hnatuannak dang tha a rak um lo tikah laimi pawlin professional (pumcawmnak hnatuan) lamah Ram Dinkhawm kawlrampi sung hlehtlang thei dingin lamzin umsun cu ralkap tuan a rak si. Mi tampi sinak tum zetzet an rak kai ruangah a tha zet, cun ralbawi insang, fa le pawl tla lai khawte ih um hnakin a thangso le hmasawn sawn tampi hmuh ding an um. A hram thawk ahcun, Kawl kumpi hnuaiah ralkap rak tuan mi pawl kha a thabik si lo hmanah a tha zetmi a rak si, kan ti thei. Asinan, neta lam Ralkap cozah a kai hnu ahcun ralkap tuan cu eiruknak, milai siatsuahnak, milai nunnak ziang siar lonak, mipi canpual siatsuahtu dinhmunah hmun tampi ah a cang tikah ralkap kum reipi a tuan dah tu pawl thinlung cu nasa ten a eisiat a tuahsiat asi ti cu mit hmuh theih asi. A tusan ahcun kawl ralkap tuan ding cu rel sunzawm nawn lo hrih sehla.\nTlawng saza san: Himi san cu san thuanthu in canpual thazet laimi pawl sangka a on sak mi pakhat asi kan ti thei. Zirhtu tampi an suak phah. Asinan, san neta in cu tlawng ihsin caruk, daitlannak pawl a suak vivo ih tlawng saya pawlin ei in lakkha khawpkham an ngah nawn lo tikah tlawngta pawl lungput siatsuahnak hmunpi ah tlawng hi a cang zo. Nulepa rori in hmanin camibuai tuah tikah caruk a duh lo tu tlawng saya cu “saya sual” tiah an ko thlang. A po tuk! Kawlram uknak a siat hnu ahcun fimthiamnak, nuncan ziazia zirnak hmunpi cu Chin/Laimi mino nauhak lungput mizia siatsuahnak hmunpi vekah a cang mi zoh tikah riahsiatza ngaingai asi. Cucu tlawng saya tuantu pawl mawh si loin kawlram political social system siat ruangah thilcang mi sim duhnak sawn asi. Ziangtik can le hmun khalah zirhtu pawl cu cawisan le upat tlak an si ringring.\n3. Lawng hnatuan (Tinbawta) San:\nLawng hnatuan hi laimi pawlin ramleng ah pumcawmnak lamzin sangka ong aw sun vekah a rak cangih hi santiluang khalin laimi tampi hma a sawnpi kan ti thei. Cun, tibawta rak tuan mi mipum siar ding an tam lo tikah ramsungah mipi nunphung le lungput tampi an thlengter ban lo, mimal insang, le mi bur malte sung lawngah hmual a nei ti theih asi.\n4. Sumdawn San:\nLaimi pawl pursum leilawnnak lam tthangphawknak sangbik rak thleng hmaisa bik cu sumdawnnak hi asi ding. Rgn, Aizawl, Culcatta, le Chin/Burma bord ihsin India/Burma border area hlehka in sumdawng pawl zoh asile rei lo te ah laimi pawl ziangtluk in kan thleng aw cak ih pursum lenlawnnak lamah ziangtluk kan tlancak timi tla a langter. Kawltong hman thiam mumal lo, lai khawte fa rori in tong thiam lo nak ram le nunphuangdanglam minung pawl lakah sungah lut in pursum leilawnnak cangvaihnak pawl hmuh tikah laimi zir cak dan le thleng awk cakdan hmuh theih asi. Sumpai laklutnak lam khalah nasaten laimi in kan neih phah ih hmundang khawpipi khalah mi tampi in an vaih phah in nun nuam deuh le dinhmun sang deuh ah an din phah in an telefa an sawmsang thei mi hmuh tikah leitlun khawmual tinah laimi tluk in a thangcak mi an um pei maw ti tlukin kan tlan cak asi kan ti thei. A cancan cu ka sim theu ih kannih cu Bawi Zesu san lai minung pawl vek umtudan, le nunphung lakah rak suak in kum zabu 10-15 lakah thangso in kum zabu 21 minung pawl thawn hna kan tuan tlang (“I was norn in the first century, grew up in 15th century and compete with 21st century generation” tiah ka rak sim theu.\nAsezawng zoh asile sumdawnnak hin kan ram mipi tamsawn cu a hnawihnih hai tikah thinlung lungput mizia sia tampi a suah ter mi a um. Sumdawn tikah kawlram cozah in a sian lo mi tuah ringring a tul. Cutikah palik le ralkap kut awh nawhthuh pek ringring a tul. Cutikah kan lai nunphung le kan zumnak lamah thurin, Bible cun “nawhthuh pek cu sual” a ti fawn. Cui hleiah, milai thih theinak, rit theih thil zuar, meithal le kawlram kumpi lawng si loin a dang leitlun khawmual dan (international law) in a sian lo mi tiang tuah tu tampi an suak phah. Sumdawng tamsawn cu zuu in le nunau lamah tla dau, an si. Kan ram fala notete siahsuah tu tampi cu sumdawng pawl an si ti sehla ziang can reri lo te sung tal cu a dik thei man. Sumdawnnak in khawsung ah nasa ten thleidan awknak a suah ter mi le a dang pawl cu sim bet nawn lo sehla.\nA tlangpi khaikhawm asile sumdawn san in laimi tampi ramleng ah a fehter, pursum leilawn, sum hawldan a zirh a thiamter rualrual in kan mipi tampi a siahsuah ih kan biaknak le miphun nunphung dingfelnak pawl a siatsuah nasa. Kan thuanthu cu hliamhma put mi vek asi zo ih a hmaibal ter zet asi ti ah sim theih asi.\n5. Evangelist le Kawhhran din San:\nE-le-heu! Himi thu ngan asile pastor tampi kam-kau tawn a tul ding a bang!\nVanram thlen tikah hmuh ka cak zet mi tampi lakah pakhat cu kan ram pastor pawl dinhmun asi. Pulpit par ihsin Pathian thuphan per kan puh mi, kawhhran sung ihsin satan rawngbawl rero tu, biaknak fehsual nak ruangah nunphung, miphun sinak le pursum leilawnnak lam siatsuah mi pawl cawhkuan kuan ding pawl, tvp, hmuh a cak um nasa.\nPathian thuphan puh: Pathian thu simtu pawlin pulpit par ihsin Bible an hmang sual ih anmai duhzawngin an sim, “Pathian in isim” “Bile in a ti” an ti tikah Pathian thuphan an puh asi. Thuphan hmuahhmuah lakah thuphan tumbik cu Pathian thuphan puh asi. Asinan Pathian cu a tha tukih aa lialo ten Amah tan tuk ruangah thuphan amah kan puh pang mi pawl khal in ngaidam ko ding ti cu rinhlelhnak ka nei lo.\nKan ramah tthangphawknak a thlen hnu 1970, 80 hnulamah kan khristian sakhaunak hi a tlarawp deuhdeuh in a lang. Piantharnak, vanram kainak thutak rak sim tu pawlin kan mipi an thlin pi nak cu lailam khawte pual ramtawi ding vaksuak an riahbuk thlen hlanah lamzin parah to aw celcel, sual aw celcel ih lamzin parah a tlu a bang celcel vek kan si. A pahnihnakah, ramdang bawmnak a suak mi hin hmun tampi ahcun satan ngasiar tarh mi vekah a cang bet, a thatnak tampi lakah. Ziangvek miphun, ziangvek santiluang lak khalah a thleng aw dah lomi khrifa zumnak, Bible thurin cu tawite pathum in simfiang theih asi: vanram lamzin zawh tu pawl cu, #1, Pathian thlarau hrinmi (Piangthar) pawl, #2, Khrih thupek thlunih a thu vekin a nungtu pawl, #3, Duhdawtnak thupek nunpitu pawl an si. Ziangvek doctrine le kawhhran puanzar zar khal hai sehla, a tlunih simmi #2, le #3 a nunpi lotu pawl cu vanram lamzin zawh an si ti theinak kan nei lo. #1, nak cu Pathian lawngin a sim thei. Curuangah, kan ram ih thangphawknak thlen hnu ah laimi khrihfa biaknak a tlarawp deuhdeuh mi cu kawhhran tthentthek awknak le zumnak ruangah huat awknak, thleidan awknak, dodal awknak, zuar thlai awknak, iksiknak, pawlkom awk thei lonak, nunphuang huatnak, miphun tthekdarhnak, huat awknak, tvp, thawn satan rawngbawlnak pawl a suahnak hi sim duhsan mi asi.\nKan ramah thlarau lam tthangphawknak a suak ih vanram kai ding cazin an tam phah rualrual in a siatter mi hi tampi asi ve. Thlarau lam tthangphawknak thu hi dodalnak le um lo sehla tinak si loin santiluang herkawi ahhin mipi in satan kutcak hmuh thiam ringring le mipi theih ter ringring tul mi sim duhsawn mi asi.\nThlarau mit a meng tapoh cun khuaram an cuan tikah ziangtin hmu ve hai kei maw?\nZiangtik ziangvek santiluang khalah biaknak thianghlim, dingfel zikthluak mi, a nung le tha mi cun miphun sinak a siatsuah loih kumpi cozah a siatsuah fawn lo, dingfel zetin mipi pumcawmnak a siatsuah fawn lo; biaknak, kumpi, le pursum leilawnnak hi khat le khat pitbet aw ringring sawn ding an si. Kawhhran dinsan, thangphawknak san hin atutiang kan ram mipi a hngawng rero lai fang asi ih santhar mino, biaknak hruaitu, mitmeng tapoh cun fimkhur zetin tangdornak in Pathian hnen lam hawisal a tul nasa.\nKum 2000 ah “The Plight Chin Refugees in the Mizoram State of India” timi refugee report ka rak ngan dah ih bu 1000 lenglo New Delhi ah kan suah ih international ah ram zemsuah asi. Culawi ahcun Guam le Malaysia Chin refugee thu a rak lar hrih lo. Ka hmuh suak mi pawl lak ihsin tampi ka rak zir suak. A tucu, laimi lai khawte ihsin refugee sinak dil dingin Malaysia ah feh tahhratin USA a ra thleng mi tampi kan umnak khua, Indianapolis, Indiana ah an thleng zo. “Refugee san” in a tuah tthat mi cu mimal/insang khat cio hrangah refugee in a fehsuak tu pawl cu ram thangso ramah nuam deuh in um theinak siseh tefa hrangah zir sunzawm thei nak an nei. Laimi thuanthu santiluang ah “Refugee san” tluk in Chin miphun pi thuanthu a hngawng thuk, kau le siatbal tu a um lo hrih lo ding. A siatsuah mi tampi lakah, malte riahsiat rum rero phah in sim asile ramsung ihsin mino thatha, mipi thawng tel in an tlan theh, ramleng an thlen tikah miphun sinak, biaknak le thuanthu tuahthat ding mipi senpi vangtlang thuanthu liangparh suan mi a hlo theh, lungput ziaza sim ding a um nawn lo, dan um lo (lawless social order) hnuai ah an um, kan pupa in an thisen in an rak kilhim mi pupa ro-kan ram cu zo hman ih duh lo tak ram vekin mi tampi thinlung sungah a cang zo. Ramdang a thlengmi laimi pawl hi Bawi Zesu san lai aih “Samaritan” pawl vek kan si zo, nunphung le biaknak lam dan le dun hnuai ah kan nung nawn lo ih cawhpolh nun in mah le mimal diriamnak le hlawknak cu thupi bik thinlung mawng tu asi zo.\nZainglam khal sisehla zohman ih kham theih lomi Laimi santiluang in a fen rero mi kan miphun thuanthu cu tuahtha dingin ziangtin hma kan lak cio le a tha ding timi mah le umnak hmun cio uhsi hmuhdan ruahdan hlawm awk vialvo thei a thupi zet.\nSantiluang kham theih lomi in kan mipi parah a thlenter mi pawl cu ziangtin kan thuanthu tuahtthatnak hrangah kan hman thei ding, ziangtin social engineer kan tuah ding, ziangvek thuanthu bungrua pawl kan kutsungah aum, zo in khui tawk ah ziang a tuah thei, tvp, relkhawm le ruahnak burkhawm ding hi santhuanthu in mitmeng pitling cin pawl liangparah a thlen mi cu asi tariai! Nang ziang na ruat ve?\nA hlan ih ka rak ngan dah mi siar duh hrangah:\nLairam ih Mirang an ra kai hlan pupa san cu tanta hrihin, Mirang kai hnu (1890 hnulam) ah Laimipawl cu, mai duh thu si loin a thengaw rero mi can le thil umtudan ruang ih ra cang "san-tiluan" timi sungah vei nga leng lo kan luang ve.\nCui san-tiluanpawl cu a tlangpi thuin:\nHimi san-tiluan pakhat ciar ih in luanpi can ahcun Lai mipi lungthin sungah a hnakih thupi thil dang an um thei lo tluk a si. Kan tlin lo cingte khalin cui san-tiluan sungah luan ve kan tum. Neih thingnung suahin kan fanu le kan fapa cu cui san-tiluan sungah kan zuanglut terih, mi hlawhtling si thei dingin saduh kan that. An hnenin ruahsannak sangzet kan nei fawn.\n[A hnuaiih tarlang mi san-tiluanpawl hi a cekci si loin, thil dang hnakin mipi thinlung a luahkhat bik can zohin ngan a si.]\nTlawngkai San (1906-1948)\nHihi Mirang san a siih, Lairamah ca zirnak tlawng an din veten khaw tinih mi cungcuang deuhdeuh pawl cu tlawngkai dingin an thlah can a si. Hivek tlawng ih kai ding hi thil awl a rak si lo. Khaw khat sungih lal fa le mi neinung deuh lawngih an rak tlin mi a si. Curuangah mi rethei sungkua tla cun an mang hmanih an rak man ban lo mi a si. Hi san ahcun tlawngkai thei ding hi kan Lai mipi thinlungah saduh an thah bik mi a rak siih mi kipih an rak zoh san bik mi khal hivekih tlawngkai "zirlai/tlawngta" an rak si. Hi sanih tlawngkai hi mipa an rak si bikih nunau tlawngkai cu ti thlam lo an si.\nRalkap/Tlawng saza San (1948 – 1960)\nKan ramin zalennak a run ngah veten khaw kipih an rak upat le ngaisan mi cu ralkap ih lut a si. Hihi lal le mi neinung si lo khalin an ti thei ve mi a si ruangah a rak lar cuang. Khaw khatah ralkap tuan lai asilole ralkap ihsin cawl zo mi pakhat khat cun khawsungih lo hnatuan tlangval menmen hnakin a dinhmun a sang deuh ih, nupi khal a duh duh a hril thei tluk a si. Hi sanah tlawng saza a rak lar zet nan ca zir thiam cin lawngih tlin mi a si ruangah, mi tam sawn hrangah tham ban lo dinhmun deuhah rak ret a si.\nLawng hnatuan (Tinbawta) San (1960 – 1975)\nHi san ah Laimi pawlih kan rak uar bikmi cu Tinbawta si ding a si. Kanmah lawng si loin Kawlram sungih phunhnam kipin an rak uar. An hlawhman khal a tam, an thil ti thei mi khal cozah hnatuan le hnadang tuanpawl hnakin a sang cuang. Tui Rangoon ih inn le lo nei thei cin cu Tinbawta deuh hlir an rak si. Mi pakhat "tinbawta" a si ti kan theih cun kan zoh dan a dang, kan ngaisang cuang.\nSumdawn San (1975 – 1990)\nSumdawn san a rung thlengih kan Kawlram sung lawng si loin, ram leng India, Thailand tivek tiangin mit vang deuh cin cun feh cupco a si. Hi sumdawn san luar bik can ahcun nitin deuhthaw kan innhnen ram India (Mizoram) ah lo fehin feh a siih, rei hlanah Mizoram ih tang lanta khal thawng telin kan hung si. Sumdawn sanah mipi hrangah sumsaw ngah a awl cuangih, a nu a pa in tuan theih a si ruangah hi san-tiluan in kan Lai mipi thinlung in neh cuang a bang.\nHi san thotho ah kan ram ah Pathian thu lamih ih harh tharnak a leng cih ve.\nEvangelist le Kawhhran din San (1980 – 2000)\nKan ramih Pathian thu ih harhtharnak a hung thlen can hi 1974 hrawng a si. Hi hlanah pianthar thu siseh, kawhhran thar din siseh cutlukin rak buaipi a si lo. 1980 a hung thlen cun piantharnak thuin kawhhran tin a hngawr thluh ih a hninin a hnin a si bik. Khawtin le kawhhran tinih buaipimi bik cu pianthar thu a si. Pianthar thu hin dokalhnak tawng phahphah hmansehla, thu simtu evangelists pawl cu khaw kipah mah le tawkin ngaisan le upat an si. Khaw hrekkhat tla ahcun Pathian thusim ih vak le pastor rimnam an si hnuhnu cu nupi tiangin duh hril thei dinhmun an thlen phah. Mipa lawng si loin nunau khal tel theinak a si ruangah a mi vuak a na cuang. Hi san-tiluan hin kan ram cu kum rei nawn a fen.\nHi Pathian thu ih harhtharnak a thlen hnu rei loah Kawhhran/Pawl phunphun khawtin deuhthaw ah pa bangin an kheu ih khaw hrekkhat tla ahcun kawhhran pali nga umnak tla a um.\nRefugee San (2000 - ?)\n1998 hrawngin refugee dinhmunin ramdang ah fehnak cang kan hun thiam. 2000 hnulam a hung thlen cun a hleicein Delhi le Guam lam panin thlanglam ram America, Australia, Europe ram lam tiangin thlen a theihzia kan hun thei ngah ih feh suak loin dung lamih tangta cu mi bang lo tlukah retawk deuh a si. 2004 a hung thlen cun a hleicein Malaysia lamah refugee si thei dingin kan lung a leng duahdo ih, vanram kai ding hnakin Malaysia feh duh hman kan um ding ti pangnak a si. Malaysia ihsin America le Europe ram lam tiangih feh suak thei an tam vivo ti kan theih hnu tla cun, kan semnak Lairawn le Laitlang hninghniang te cu dung tunin tilian luanin Rangoon lamah kan luang sukih, ralkap thawng zakhat rual hmanin in kham tum sehla kham theih kan si nawn lo ding.\nHi Refugee san-tiluan ih in fen nehdan cu maktak a si. Africa ramih ram-caw rual tilian tan men kan bang. Kan feh duhnak hmun lawngah kan thinlung zaten kan ret thluh ih, kan hmaiah tilian mi fen thei a um maw, kan tan ding tivapi sungah in keu that theitu tisartam tla a rak thupaw pang maw ti khal kan ruat man lo. Curuangah tilian ih a fen that mi kan umih tisartam ih keu thatmi kan um khalle, luan tuk le cak tukin ke kan kar pang maw ti a ruat duh le a ruat paih kan um lo, a ruat man khal kan um lo a bang.\nDelhi lamih harsatnak cu tanta hrihin, Malaysia ih kan Laimi dinhmun cu a takih tuartu lawngin an thei fiang bik ding. Sumpai neih tam tawk lo ruangih thin natnak le harnak tinkim siseh, Palik le RELLA an timi palik dawk misual dawk kaih phangih thin le ham kai loin mai umnak innsangih tlanlen harzia siseh, rukruk hmang misual tihin thinphangin um ringring siseh, suakthuan cakvak hrang hmanah mipa hrang tla ahcun mai saduhthah hnatuan ngah a harzia siseh, mino fala hrang khalah mai duh thu le suahsual hrimhrim ruangah si loin ninghannak tinkim mitthli thawn tuar rero mi siseh, laina thih can rori hmanah Palik tih ruangih miruang hman zawn ngam lo le phum ngam lo tiangih umin riahsiatza siseh,_ kan khua le kan ramih kan tawn dah kel lo mi siatnak phun zakip kan tawn phah a si bik.\nAsinan hi siatnakpawl hin kan thinlung nehter lamlam loin, kan tum ram thleng thei dingin le kanmah le sungkhat laina hrangah sumsaw ngah thei dingin, taima le tumruh le tuarfai zetin, hacang rial phahin kan feh sinsin ngam thotho ruangah, phunhnam ropi kan si lo hmanah phunhnam maksak cu kan si hrimhrim. Ziang a va si khalle a tha le a sia cu feh tlang ringring an si ruangah, tumtah neiin ke kar ngam kan si hnuhnu cun kan tumtah mi kan thlen hlanah ke sit ngal khawn kan tawng pang a si khalle kan tuar ngam a tul ko.\nAmahlawngte, ka hawi ku khaw ka ku ve titu men si loin, thil ziangkim hi a hlawknak le thatnak lawng zoh loin, a phen khatlamih thil um thei khal zoh phah thiamtu kan si a duhum. Cun, sumsaw le sinak sang duh ruangih milai hlutnak le sunlawinak le zahumnak tiang hlohtu kan si lo a thupi zet fawn. Sumsaw cu hawl ding, ngah tum ding, kan tul mi a si. Thil thar theih duhnak neih ding, hmuh khal tum ding, milai dinhmun sangtertu an si. Asinan cuipawl cun kan minung sinak le hlutnak tiang khuhter ding an si hrimhrim lo.\nKan Laimi hrangah Refugee in ramdang ih fehsuah hi a tha maw, tha lo, tiin in suttu um bang sehla, kei cun, "san-tiluan hi zawi phunhnam le zawi fa si doneh tumih doneh thei?" tin ka sut-let tengteng ding.\nAw! San-tiluan, na nem zet nan na khoh ko ee,\nNa thlengaw theu nan, na cawl dah si lo,\nAn lo tuar lo, khuanui siam zawi phunhnam hmanin,\nLai fahniang, kannihpawl khal,\nIn fen lialo men a si hiteh, na luannak kipah!\n(Hminsin: FCC, Malaysia Mekazin ih suah zo mi a si)\nLaimi Santiluang Dawlthat Tul: Social reformation needed\nAizawl, Mizoram ka um lai (2000) ah, Aizwl Radio in zing 9am hrawngah "Vanglaini" thuthangca suahmi 'editorial' ta cu la in hitin a sim: "Khawsak (Chin) mi pawlin Mizoramah Mizo fate pawl sualnak an rung zirh vivo ih sualnak a pung vivo ruangah khawchak (Chin) mi pawl thawn Mizo hnahthlak pumkhat sinak ding lam thu tawlrel ding cu thilcang thei asi lo ding." Ka thin a heng tukih tellephone thawn "Vanglaini editor"ka phone. Mizoramah a ummi, Chin mi, kan milesa pawl harsantak hliakhlai in (research ka tuah lai) kan um lai asi. Cuvek thotho in laimi kan vak kan tawihnak ah Chin miphun pawl hin ziangvek hmel kan pu, midangin ziangtin in hmu? Kan t esin fa pawlin Chin (lai) mi sinak hi an porh awk theinak dingah santiluang kilkhawi that tul mi a um asi.\nKan pipu san lai ah, milai siathatheihnak lamhmuhnak in thiltha tuah lawng si loin casungah ngan lomi, khuahlan dan le dun in a rak kaihrem hai ih thiltha tuah zuam dingin faknak, lawmnak, cawimawinak le upatnak pawl dawi in mi tampi thiltha tuah an rak zuam aw aw. Cuvek thotho in thiltha lo tuah lo dingin, hremnak, mawhsiatnak, ningzahnak pawl hrial tum in thiltha lo cu an rak hrial. Senpi vangtlang mipi siathatheihnak (collective consicne) in a rak kaihruai. Laimi pawl cu phunhnam fatete lakah mah le ramthen cio ah mah le lal thawn rak uk awk asi tikah hnamkhat le hnamkhat pehtlaih awknak le tuahtlang mi a mal tikah hnai hnawk awknak khal a mal. Santhar san, ram dinkhawm kawlram kumpi zalennak hnu lamah laimi lawng si loin Chin mi zapi, Kawl, Kachin, Mon, tvp, tiang ramkhat ah kan um. Ram Dinkhawn Kawlram pi sung lawng si loin, tuihlan kum kul sungah, ramlengah Mizoram , India , Bangladesh , le leitlun ramdangdangah kan milesa kan vakvai vivo. Ramsung ramleng ah midang hnen ihsin kan zirmi siseh kanmah lala in kan thlothlakmi nunphung siseh a tam vivo. Cu pawl cun siatnak le thatnak kan miphun parah a thlenter vekin thuanthutiluang in a fennaknak ah fen dingin zoh men loin kan miphun hruaitu, politictians, biaknak lam hruaitu, le pursum leilawnnak lam milian, le zirnak lam hnatuantu le kumpi lam thawn a pehpar tu pawl, mi zapi ten tangrualin hmalak a tul mi a um.\nBiaknak lamah khuahlan rirai biaknak ihsin khristian sakhua biaknak ah kan thleng awk tikah hmun tampi ahcun milai nitin nuntu khawsaknak, fimthiamnak, nunphung dan le dun pawl khal hmasawnnak tampi a um rualrualin thatlonak khal a um ve. Kan ram kumpi thatlonak ruangah ziangkim ram mipi pehtlaih awknak ah mi senpi hmasawn tlangnak, lungawi tlangnak le hmailam kumkhua daih, cawisan tlak nunphung, thinlungput le mizia pawl tuahtha lo loin a selam pan in a feh rero mi tampi a um; cawisan tlak miphun, mimal, mibur kan si theinak dingah thuanthu tiluangin a selamah kan mipi thinlung a fen rero mi pawl kham thei dingin siseh tuahtha sal dingin siseh hmalaknak neih hrimhrim a tul. Cui hleiah kan kiangkap ah nitin kan hmuh mi le ton mi, kumpi rorelnak, khualtlawn veivahnak, le santhar ei in hawlnak pursum leilawnnak ruangah diknak le dingnak a hlo vivo ih midang le mipi lungawinak siatsuah zawngin ei hawl nak, miphun thuanthu siatsuah zawngin mimal hlawknak hawlin cangvaihnak pawlin kan milesa lakah mi tampi thinlung vavai in an um. Curuangah, santhar tiluang in tisia bawrhhlawh thawn kan mipi a fen rero mi kham thei dingin le Pathian lungtawng cawisan tlak miphun kan si vivo theinak ding hrangah biaknak lam pawlkom, vengsung pawlkom, pastor, kawhhran upa, milian le neinung kan neihmi, hruaitu upa le zirsang mino, ramsung nulepa, thangthar pawl tangrualin in hmalak a tul.\nZiangvek pawl hi miphun siatsuahtu an si?\nPhunhnam siatsuah tu, santiluang thusia in kan mipi a siatsuah rero mi lakah a hnuailam vek thu pawl hi a hrekhat pawl an si:\n#1. Thinlungsiat tundin (repairing decayed moral) :- kan ram mipi thinlung a eisiat rero tu, miphun siatsuahtu, lungput tha lo hi do hrimhrim a tul. Dik lonak, midang mithli tla ter tahratin mai mimal pumpuarnak hawlnak, miphun thuanthu ngaihsak lonak, midang canpual siatsuah tahrat in mimal hlawknak hawlnak, hnam hlo sinak pawl do a tul. Politics tuah tikah siseh ei le in hawlnak, pursum leilawnnak, biaknak le milai pawlkom awknak tinah eiruknak cu do in hnam thianghlim, le cawimawi tlak miphun kan si theinak ding lamzin hawl a tul.\n#2. Nunphung kenkawh tul mi: Kan miphun mawinak cu kan tong le nunphung ah a hngat awk vekin ziangtin kiltin ihsin kan nunphung kan kenkawh in kan thangso ter thei ding ti ah lamzin hawl tlang a tul. Kumpi cangvaihnak, Biaknak, politics, le sumdawnnak khalah kan miphun mizia le sinak siatsuah zawngin cangvaihnak pawl do le kham thei dingin mipi tan tlang dan hawl a tul.\n# 3. Santhar milai pawlkom awkdan (Contemporary social order):\nVengsung hoha awkdan, kaihruai awkdan, zovek pawlkom in ziangvek hnatuan a tuan ih ziangvek pawlkom sungah mipi ziangtluk tiang tuhlut awknak an neih a tul, mipi thazang (social capital) cu ziangvekin zianghrangah ziangzat hman tikah senpi vangtlang, khawtlang hrang hlawknak bik asi ding? Hnam fatete pawlkom awknak in ziangvek a tuah tikah midang zapi hrang siathnak thlenter loin thatnak sawn a rahsuak thei ding? Kawhhran pawlkom awknakin vengsungah ziangvek thatnak that lonak a suahter, ziangvek tiang rem awk lonak le dodal awknak a suahter? Ziangtin a tuhnakin biaknak, milai pawlkom le mibur cangvaihnak pohpoh in senpi vangtlang le khawtlang hrang thatnak a suahpi thei ding? Miphun siatsuahtu milai mizia, lungput, le tuahnak pawl cu ziangtin senpi tangtlang in kan do ding? Ziangvek in ramsung ramleng ah hmanrua bungrua (resoures) kan hawl tlang thei ding? Khuahlan lalsan lai thinlungput pawl tlansan in siseh kawlram ralkap uk awknak, dictatoship kaihruai awknak pawl tlansan in ziangtin pawlkom le pehtlaih awknak tinah mi senpi lungawinak le hlawknak a tambik rahsuahter theih asi ding, vengsung mimal tin in ziangtin khuitawk in an duhmi duh lo mi an ausuahpi thei ding, ti pawl hi ruatkhawm tul hrimhrim mi an si.\n#4. Phunhnam fatete thlaidan awknak: Ziangtin ziangvek in phunhnam fatete karlakah pehtlaih awknak le theihthiam awknak, pawlkom awknak kan neih a tha ti ah senpi tha timi hawl tlangin hnamkhat le hnamkhat eltai aw zawng si loin tanrual dan hawl a tul. Ziangvek hnan khurbing cangvaihnak pawl hi hrial a tul ih senpi vangtlang siatnak asi, ziangtin senpi vangtlang thatnak hrangah thleidan awk nak le duhsakbik awknak um loten kan lai nunphung le khristian thuken vekin senpi vangtlang thatnak ruatin hma kan la tlang thei ding, ti pawl hi tuat khawm hrimhrimtul mi an si.\n#5. Vengsung (society) nathrik hawl le damnak hawl tlang a tul:\nZiangvek thuanthu, santiluangin kan milesa mimal in siseh mibur in siseh mipi senpi vangtlang thinlungput le mizia a siat ih ziangvek in tidam sal a theih ding, ziangvek hmanrua le bungrua kan nei ih ziangtin tuahthat sal theih asi ding, hmailamah ziangtin kan khua kan ram kan mipi cu kan kilhim aw thei ding, ziangtin kan miphun mawinak le porh awknak kan kilkhawi in kan kenkawh ding, ti pawl hi nasate ruat khawm tul zet mi an si.\n#6. Senpi vangtlang thupuan:\nKan ramah ram uknak in a kilhhnget tuk ruangah senpi vangtlang in thu hla theih thei mi hi a mal tuk. Asinan, mah le tlang, ramthen sungah kanmah te thu le hla tampi theihter awk dan, zatlang thupuan ausuahpi thei dan lamzin tampi a ummi a um. Kumpi dinglai dodal zawng kherkher si loin ram mipi hmasawnnak, vengsung thianhlimnak, miphun siatsuahtu nunphung tha lo, dodalnak, zalen zetin vengsung thu ausuahpi nak ding lamzin kanmah te hawl thiam a tul. Kumpi le midang in in siatsuah thei mi cu kan taksa lawng asi, kan thinlung le thlarau cu kanmah in kan siatsuah lo ahcun zohman in intuahsiat thei lovekin siatnak in in khuhneh lo dingin kanmah lala in tuanvo tumpi kan nei fawn.\nHi pawl hi thu tampi lakah tahthimnak vekin ngan tel mi an si. Thutlangpi tarlang mi pakhat hnu pakhat hi cahram saupi suahpi dingin a takin kan ram mipi lakah ziangvek tiang ziangtin hmun a khuar in a siatsuah zo, ziangtin ziangvek thawn mipi thinlungput kilhim le tuahthat saltheih asi ding ti pawl cipciar in hliakhlai in buaipi hrimhrim tul mi ansi. Mihrekhat cun hivek thu pawl hi kan ram a that tikah le kan pum a puar deuh tikah buaipi ding asi ti ah an ruat men ding nan, hi pawl hi kan ril a rawng, ram a tha maw tha lo maw, thawng inn sungah maw lengah kan um tikah khalah, ramsung ramlengah kan buaipi hrimhrim ding mi an si tiah a ruat tu khal an um ve ding.\nZiangtin tuah thawk theih asi:\nHmun tampi ah, a bik takin kawhhran pawlin, buaipi rero zo asi ko ding. Asinan a tuhnakin tam sinsin tuah theih nak lamzin a um asi. Santhar pehtlaih awknak a that ruangah ramsung ramleng khal hmalak tlang thei mi tampi a um. A awlsam bik in hmalak thei dan dingah ruat lawkmi pawl cu:\n#1. Biaknak lam hmalaknak:\n-Kawhhran pawlkom: Kawhhran upa, pastor pawl hin, Bible in tuanvo a pekmi khal an sivekin, tuah thei mi tampi an nei. Khawtin hmuntin ah a ummi kawhhran upa le pastor pawl in seminar, conference tuah in a thlun ih tarlang mi pawl hi ruatkhawm, rel khawm, thiltha lo hnam siatnak do dingin hmalak tlang dan ding an rel khawm thei. Cutin mah le kawhhran sungah mipi zirhnak (public education) khal an tuah thei ih mipi an kaihruai thei. A biktakin ramsungah, kawhhran pawlkom hi a zalen bikmi pawlkom asi vekin kawhhran hin tuanvo tumpi a nei.\n-Bible tlawng: Laimi rori in Bible tlawng tampi an din zo ti thu theih asi. Bible tlawng zirhtu le saya pawlin a thlun ih tarlang mi pawl thu rel khawm dingin conference, seminar, mibur pumkhawmnak an tuah thei ding a zum um. Tlawng dangdang kawm khawm aw aw in siseh thlawngkhat sungah zirhtu le tlawngta pawl komkhawm aw in siseh tuah thei mi tampi a um ding tiah ruahnak a um fawn. Bible tlawng tinah an tuah thei mi cu an zirnak (time table le cariculum) sung rori ah santhar thuanthu tiliang thlir khawmnak (contemporary social movement issues) rel khawm can zarhkhat ah tlawngta le saya zate'n minute 30 sung can an hmang asile tampi thathnemnak a nei ding tiah ruahsannak a um.\n#2. Vengsung pawlkom: Vengsung nulepa, thalai, nubu, pawlkom phunphun a ummi pawlin mibur tonkhawm awknak tuah in a tlunih tarlang mi thu pawl ruattlang le hmalak tlang theih asi. Ramsung khalah kumpi le a cozah dodal zawng si loin senpi vangtlang lungawinak le hlawknak hawl tlang dingin hmalak tlang thei dan lamzin tampi a um.\n#3. Sumdawng milian pawl: Ramsung ramleng sumdawng milian, neinung deuh pawlin ram mipi senpi vangtlang hmasawnnak ding ruatin neiih sumsaw thawn a tlunlam ih tarlang mi vek pawl thu hla ruatkhawm dingin a tulmi sensoh pawl tla thawh khawm in vengsung upa, hruaitu pawl thawn hmalak tlang a theih mi tampi a um.\n#4. Thiamsang pawl: Atlunlam vekin hmalak tikah, mah le pawlkom, tlangtluan, kawhhran, mibur fate sung lawngah khurbing zetin feh loin leitlun khawmual tinah a ummi, laimi rinsan tlak, thiamsang pawl thawn tuan tlang thei dan lamzin a um. Tthimnakah, Bible tlawng le vengsungah seminar le workshop tuah tikah leitlun ramtin ah a ummi laimi thiansang pawlin cahram phunphun suah hnatuan tlang thei dan tampi a um. A cohzah uknak thleng aw dingin ramsung mimal le mipi in an tuah thei mi a malzet vekin a lang lai ah, ram uk awknak a that lo ruangah a thleng mi, mipi thinlungput siatsuah tu pawl kham ding le kan miphun sinak le mawinak kilkhawi le kenkawh dingin mi zokhalin tuanvo an nei cio ih tuah thei mi tampi an nei fawn.\n#5. Pawlkom din thapek: Ramsung ramleng ah pawlkom tampi din vivo a tul. Thimnakah, laimi Bible tlawngsuak, cazir tampi an um nan, tutiangah cakzet (active) zetin a cangvai mi "Theologial association," "Chin Theological School association", Bible thiam pawl pehzawm awknak hman a um lo, cuvek thotho in phurnak bang, pawl siseh vengkhat sung misa pawl siseh pawlkom tampi din vivo a tul. Mah le lamzin cio ihsin ziangtin kan miphun kan cawisang dingih ziangtin lamzin dikah kan thuanthu tiluang kan fehter thei ding timi ruatkhawm le tuan tlang a tul tuk in san thuanthu in a langter.\nHi pawl hi tahtthimnak fangfang in ngan mi asi. A taktak in tuah le hmalak tikah tam sinsin le kimcang zetin hmalak thei asile kan miphun thuanthu tiluang in kan mipi a siatsuah ding pawl cu tampi kham theih asi dingih kan farah hmanah upattlak miphun, ca kan thiam sang lo hmanah rinsantlak miphun, leitlun khawmual san kan man lo hmanah kan sinak zianghman ningzakpi ding um loin, miphun pitling, mahlemah thinlung tohtelh aw mi kan si ve thei ding. Cuticun kan miphun Pathian a lung a hmui dingih kan miphun, akn t esin fa in cawisang vivo ding asi. Kan thuanthu tiluang hin kan miphun hi ningzahpi um dinhmunah kan mipi cu a fen rero pang maw?\nLAI Mino, Santiluang in a lo fen ding maw?\nSanthar tiluang in a lo fen ding maw?\nSanthar fimnak in inthlenpi mi zalen le awlai zetih pehtlaih awknak canttha rak la in nan hnenah awmsungsuak ti-ti duhmi pawl ka sim theu mi hi in theihthiam sak cio ding ka zum. Leitlun khawmual tinah a ttekdarh mi, laimi pawl tla mehtawk hmehkhatah kan thu le hla kan thei aw ter in kan pehtlaih aw thei mi hi mangbangza santhar hmanrua asi kan ti cio ding ka zum. Santhar thuanthu tiluang in kan miphun, kan ram, kan sakhua biaknak le kan mimal thuanthu cu khuilam pan in a fen rero ih kannih mimal pakhat cio dinhmun in siseh miphun mibur pakhat dinhmun in siseh ziangvek hril ding kan nei ih ziangvek tuah thei mi kan nei, kan hril mi kan tuah mi pawlin kan senpi vangtlang thuanthu cu tithuk lamah tartahak rero in a pilpi maw hmailam pan in a fehpi timi pawl unau thuruah in casiar tu pawl hnenah thinlung sangka ong in ruah aw hnik uhsi.\nDunglam thuanthu tawite kan zohsal tikah Laimi pawlin mimal in siseh a bur in siseh kan Chin miphun, kan peng hrang, kan biaknak le khawpi senpi vangtlang hrangah thiltha tampi tuah mi kan neih rualrualin duh um lo zet thuanthu tanta mi kan nei. Thuanthu in tuisunah thu ziangtal in sim asi ahcun zir ding, thleng ding kan nei cio asi ti a fiang. Tuihlan thuanthu ah a cang zo mi vekin tuisunah nitin kan tuah rero mi hin kan khua kan ram, kan miphun, kan sakhua le senpi vangtlang hrangah thiltha tampi a rah thei rualrual in thiltha lo tampi a hringsuak thei ve. Cucu a cang rero asi ti cu el ding a um lo. Mi pakhat cio in siseh pawlkom (biaknak siseh socio politics ah siseh) in siseh mimal hrang le zate hrang a tha bik tiah kan ruah mi cio cu kan tuah rero ko. Kan tuah mi cio hin kan miphun, kan peng, kan ram, kan t esin fa hrang tiang ziang hrangah ziangtluk tiang rahtha a rah suak ding, culole ziangvek tiang mipi hrang thiltha a dalin thatlonak lam a rahsuak ding asi ti cu kan ruat cio ding. A awlsam bik le zapi theih cia mi kan sim sal asile, thiltha ti ah kan tuah mi hin senpi vangtlang le miphun zapi hrang thatnak a dal asi ahcun cucu thiltha lo ah a cang lala; asinan ziangvek tuahnak pawl hin hmailam saupi miphun thuanthu a tuahsiat ih rahthalo a rahter lai ding timi cu theih a harsa ruangah duh um lozet dinhmun ah voi tampi mibur in ke an rak kar theunak asi fawn. Fiangzet in a langmi pawl lakah hirl a awl zet mi a um, a sia le a tha lo lakah zohman in a tha lo an hril lo ding; asinan, thiltha veve lakah thiltha satliah in zapi hrang thilthabik lamzin a dal tikah mi tampi hril anhai in an um theu. Hril ding kan nei! Ziang kan hril timi hin kan thuanthu cu a ngan rero asi.\nTahtthimnak thawn sim asile; biaknak lam hnatuantu le pawlkom mibur pakhatkhat in Pathian rian rero in an ruat awk laiah an tuah mi in miphun zapi le Khristian zapi thuanthu tiluang a dal, a siatsuah asi ahcun a kawhhran sungah lungawi um zet vek tla asi men thei nan senpi vangtlang hrang ruatin cuai thlai tikah cuvek cangvaihnak cu thiltha asi thei lo can a um. Mimal pakhatkhat in mimal thinlung duhthusam diriamnak hrangah mai hmakhua a sial tikah midang lungawinak a siatsuah ih vengsung khawtlang lungawinak a siatsuah asi ahcun a tuah mi cu amai hrangah thiltha si vek si in senpi vangtlang hrangah tihnungzet, mibur thuanthu tiluang siatsuah tu asi can a um thei. Political party pakhatkhat in amai pawlkom tumtahnak tuahsuak dingin mipi lungawinak a siatsuah, thahrum hmangin senpi vangtlang bungrua, a neitu pawl sianglo cingin, a laksak, amah vek pawlkom dang pawl a dodalnakah dingnak le diknak um loin a cangvai asile a pawlkom sungah a tuah mi cu thiltha zet vek si si in senpi vangtlang le miphun thuanthu tuahsiat tu asi thei. Cuvek thotho in mibur pakhat, pawlkom pakhat, hrin le hnam pakhatkhat dinhmun siseh mimal in siseh kan tuah mi pawl hin senpi vangtlang, mi senpi, ram le miphun thuanthu tiluang a tuahtha in a tuahsiat thei asi tihi khawruahnak sungah ruat cih in thuthluknak kan tuah tinte telh cih ringring asile siatnak cu hrialin senpi vangtlang miphun le ram thuanthu tiluang cu lamzin dikah kaihhruai theih asi ding.\nLeitlun milai thuanthu kan zoh asile leitlun mifim le mithiam sang tampi khalin an ruat sual ringring; ka tuah mi hi a tha bik asi maw, hmailam saupi hrangah leitlun milai thuanthu san tiluang tuah thatu maw asi, tuah siat tu ti hi thleidan thiam a harzet. Hitler cun a khawruahnak zate hmangin khua a ruat tikah 6 million Jews pawl that in leitlun ralpi suahpi in leitlun cu a kutsungah ret ding cu a khawruah mi hmuahhmuah lakah a tha bik, tuah hrimhrim dingin a rak ruat ih a tuah. Japan pawl khalin cuvek thotho in an rak tuah. Bin la Din hi milian le cathiam sang asi. Asinan a damsungah thiltha bik a tuah thei mi, thuanthu in a liangparah a hngat mi tiah a ruat mi cu America siatsuah ding asi. Biaknak lamah fehsual pawl hin lamzin dik thlun tu pawl hnak hmanin an fehnak lamzin cu a diksawn ti ah ruat in thihhngam tlak in an zumnak lamzin an thlun sawn theu. Sumdawnnak lam kan zoh asile rittheih le midang nunnak siatsuahnak bungrua pawl thawn sumdawng tu pawlin sumpai tam sinsin an hlawk can a um. Politics lamah, diklonak thawn siseh thuphan thawn mipi bum tahratin midang siatnak rel thiam tutu in vote tamsawn an ngah can a um theu. Company ah hnatuan tu, thazang bang bik le nifatinte thifa hnukcat in hna a tuan ringring tu cun eikhawpkham ngah dingin thlan thisen suak in an tuan rero lai ah milian le company nei tu pawl cun nuamnung cen in hnihsuak sai in nitin nun an hmang. Laitlangah tidai inn ding hman nei loin tithawl (uum) thawn kaiza hang zetin tidai nunau pawlin an phur rero laiah leitlun milian pawl cun an insungah an tileuh ding mi (swming pool) tumpipi an ret, an ret lawng si loin electric thawn an ti hlum lai. Leitlun hmun tampi ah milai milion siar ding khawp in rawl ei ding nei loin an thi rero, rilrawngin an um, an taksa ah vitamin a kim lo ruangah an naa an cawr rero laiah hmun hrekhat ahcun an thau tuk ih an taksa ah vitamin a tam tuk ruangah nattha lolo an ngah rero; America ram misa pawl lakah zaah sumruk (60%) cu an taksa thau ding hnakin thau sawn (over weight) an si. Khuahlan kan pupa sanlai, rirai biak lai, Khrihfa an can hlanah, mah le khua cio ah mi farah an-hai, nuhmei pawl cu khawpi, senpi vangtlang in an bawm, lo an thlawhsak, in an saksak, rawl an pe ih sa an hleh. Anhai lo ten khawpi khurh -awmnak hnuaiah lungawi siamso ten, namtlak le nekcep tuar lo ten khua an sa. Sakap thei lole sehra that thei lo khalin sa-aih le cawnlamnak khalah nuam zetin hla an sak ve, an lam, zuu an rak in, rual anrak pawl ve. Sengpi vangtlang bunrgura, loram, rualran ten an rak zem aw derhdo, tlanghna an tuan, thiltha tuah dingin an rak zuam aw aw. Santhar mino, santhar milai pawl, kan kiangkapah kan miphun pi, farah zawnzai pawl parah ziangvek lungput le tuahnak kan nei, kan lungput, kan khawruah le tuahnak pawl hin kanmah mimal, insang, khawpi, pengpi, miphun pi le rampi hrangah ziangvek siatnak le thatnak a thlenter ih thiltha tuah thei ding dinhmun kan dinlaiah diknak, dingnak, zawnruahnak thawn thiltha kan tuah cio maw?\nSanthar san, leitlun khawmualah milai cuaithlainak ah diknak le dingnak hin man a nei lo sinsin; diknak le dingnak hnakin mimal hlawknak in ziangkim thuthluknak a kai hruai sawn; senpi vangtlang thatnak le lungawinak hnakin mimal (milian pawl) lungawinak in lai a rel sawn; rualrannak hnakin thleidan awknak in hmun kau sinsin khua a luah. Lailungpi hi khui lamzin pan in a feh ih milai thuanthu cu ziang lamzin a zawh timi hnakin "ziangtluk ka di a riam" timi hi milai tamsawn in (zapi asi lo hmanah) an ruat thupi bikmi asi sawn zo. Culailakah, laimi mimal te, zate-hum-khat hman ti lo hin, kan nitin nunah, mimal in siseh, mibur in siseh, biaknak le socio political pawlkom in siseh kan tuah mi pawl hin santhar thuanthu tiluang a tuah tha maw, senpi vangtlang miphun zapi thuanthu tuahthatnak lamzin a dal sawn maw, mimal duhthusam thinlung diriamnak thil kan tuah lai ah senpi hrang lungawinak a siatsuah sawn maw, thiltha ti ah kan ruah mi pawl hi a thabik le senpi vangtlang hlawknak daltu asisawn pang maw ti pawl hi cuaithlai awk a tul zet.\nKhuahlan pipu pawlin an rak zahpi zetmi nuntu pawl cu biaknak sung hmanah pom, theilo bangin umsan asi zo. Kan pipu pawlin anrak cawisan le fak zetmi nunmawi le tuahnak pawl cu ngaihthat le palzut asizo.\nLaimi pawl hi leitlun khawmual tinah miphun dang pawl thawn tlan zuam aw dingin hril ding kan nei; Kan pipu pawl sanlai thinlungput le mizia, tuahnak le cangvaih dan pawl kan tlun vivo lai ding maw, santhar san dawi man ve dingin, thangthar, lungputthar, khawruahthar, le tuahnak thar thawn mibur in siseh mimal in siseh biaknak in siseh social politics lam le pursum leilawnnak (economics) lamah siseh tlan kan zuam ve ding maw; kan zuam ve ding asile tanta ding kan nei ih lamzinthar kan zawh dingmi a um. Kan pipu san, rirai biak laiah Lai (Chin) miphun pawl cu mi raltha, fel, midik miding, hrawhhrawl thiam lo, taima, tairial, zawnruat thiam, eiruk hmang lo tiah an hmin a rak thang. Santhar mino, khrihfa ti aw pawl, kan nitin lungput, tuahmi le tuan mi hin kan miphun a cawimawi maw, kan miphun Pathian hmin a sunlawih maw, hril ding kan nei.\nThleng ttul mi lakah rampi uknak thleng ding cu kanmah laimi lawngin zuam ruangah thleng theih asilo kan ti asile kan tuah thei mi, kan thleng thei mi a um. Rampi uk awknak cu kanmah te awlai ten kan thleng thei lo vekin thiltha kanmai zuamnak ruang lawngah kan thleng thei lomi a um. Asinan, kanmah sungah kan tuah thei mi, kan thleng thei mi, lamzinthar kan zawh thei mi lak cio ah kan tuah cio maw? Thuanthu kan zoh tikah siseh kan zumnak, Bible in a simmi kan zoh tikah siseh milai pawl hi ( mibur siseh mimal siseh) anmai tuah thei lomi in a siatsuah si loin anmah in an tuah thei mi, an kut sungah a ummi thiltha anmai tuah mi, an hrilmi in siatsuah in a tuah tha theu. Kan tuah thei mi ziangpawl a um? Kan kiangkap milai pawl an hrawkhrawl tikah an tuah vek tuah loin kan um thei. Kan kiangkap milai pawlin ruk an ruk ih thuphan an per tikah thuphan per lole rukru loin kan um thei. Kan kiangkap milai pawl cu huat awknak le iksiknak thawn an that aw rero, midang lungawinak an siatsuah rero, anmai hmakhua an sial rero laiah cuvek in zohman in tuah ve dingin eltheih lo dingin in fial lo. Kan kiangkap milai pawlin dik lonak in hlawknak an ngah, lennak an hawl, hrawlhhrawlnak in midang an bum, an siatsuah, midang mithli le thisen luangter tahratin hlawknak lalnak, sinak an hawl laiah zohman in cuvek tuah dingin eltheih loin in fial lo. Kan miphun sinak sungmuril, miphun rinsan um, miding le midik miphun, cawimawi tlak, taima le tairial, Pathian lawmtlak miphun si dingin kanmah in nitin kan hril mi, kan tuah mi, kan lamzin zawh mi in lai a rel asi. Midang tuahnak in kan thuanthu tiluang a kham thei lo, kanmah in kan tuah mi hi kanmai thuanthu cu asisawn.\nMino , ziang na hril ve ding? Kan miphun thuanthu santiluang sungah a tartahak, a pil cuahco mi cu na zoh men ding maw, nangmah kha a lo fen ve ding?


Rialti Khua Kiangih An Sarmi Mithi Ruak An Vuiliam – Meifar\nOctober 23, 2021 admin Lawrkhawm 0\nRialti khua ih lamzin thlangah zobik tiih theih lomi ruak pakhat cu October 23 (tuni) ah an vuiliam zo. Falam COVID Volunteer pawl in Lungpi vengih nat zohfelnak an nei lai ah Rialti khua ih meisa kaang inn kiangah zobik tiih theih lomi ruak pakhat a um thu an thei ih Thlanrawn mino pawl thawn va sar in Lungpi Baptist Church pastor Saya David ih thlacamnak in an vuiliammi a si.\nRuak sarnak ih teltu Salai Nhgepi cun, “Mipa a si ti lawng simfiang a theih thlang, a hmel ah vun (skin) a um nawn loih a luu lam cu ruh lawng a taang zo. A rim khal a suak tuk zo ih a taksa ah tla pa-ngang (zang) nih an ei thluh tikah hminsinnak dang le theihthiam theinak dang kan hawl thei nawn lo” tiah a sim.\nMithi ruak cu lamzin thlanglam pi 10′ hrawng hlatnak hrambur lakah meisa kaang hmun zohtu Thlanrawn mino pawl in rimsia ruangah an hmu ih Falam Volunteer pawl hnen ah simtheihnak nei in an vuiliammi a si.\nCuih mithi ruak cu lehhnu ih sungkhat unau pawl in zobik a si timi an theih saal tikah a ruh-ro pawl țhawn saal thei dingin pengțhuam 144 KM kiangah an vui tiin Falam Volunteer pakhat in a sim thu Chinland Herald DAILY News thuthang sungah an tarlang.


US ram Cozah hmuan ah Diamond 9.07-carat Sar Suak | Falam Online Media\nUS ram Cozah hmuan ah Diamond 9.07-carat Sar Suak\nArkansas, US ram um bank manager Kevin Kinard cun state cozah hmuan a si mi Crater of Diamonds State Park ah hlumṭek tia Diamond a sar.\nCrater of Diamonds State Park cu Diamond suaknak hmun pakhat a siih tukum sung lawng ah Diamond 246 an sar zo.\nHih hmun ah 1906 kum ihsin Diamond an sar thok ih hmunram neitu Arkansas Diamond Company and Ozark Diamond Mines Corporation hnen in 1972 kum ah Arkansas Department of Parks and Tourism in hmunram a lei.\nCuhnu in, State cozah in Diamond suak nak hmuanpi cu mipi hrangah a lak in a ong ih a peihpeih in Diamond hawl theih a si.\nSeptember 7, US Labor day ih Diamond sartu Kevin Kinard cun, “a tleu mi hmuahhmuah cu ka zal ah ka san thluh. Atleu cuang zet mi pakhat ka hmu ih a danglam cuang tiin ka pai” tiah local media hnen ah a sim ih “Thlalang siding zum nawn in ka pai meimei” a ti.\nA rualpi thawn an suak zawngah lungmankhung siding an zum mi, an sar mi pawl cu Diamond Discovery Center ah an check ter ih Kinard sar mi hlumṭek tia hrawng thil tleu cu Diamond a rak si ziar.\nAmah cun,”zianghman hmu ding ka zum aw lo ih check nak counter ah zohter ka tum lo. Ka rualpi pawl in an pan ruangah ka thlun hai men ih ka vun check ter ve cu Diamond a rak si. Phehthuloin, in vun sim ciah cu ka lungawi tuk ah ka mitthli tlak. Ka mangbang tuk rori” a ti.\nDiamond cu 9.07-carat a siih Crater of Diamonds State Park sungih Diamond sar mi hmuahhmuah lakih tumbik sangtu a si. Aman cu relciangnak a um hrih lo ih, tuhlan ih sar mi Diamond “Amarillo Starlight” 7.54 carats cu $150,000 man hrawng a si. (NYPost)\n← Myanmar : Covid 19 nat darh cak zia thei cingin Mibur in an um\nPablo Escobar tupa in a Pu paisa thup mi $18 million hmu suak →


Ma Kim le A Rualpipawl Singapore Lam Ah - Chinland Today Media\nMa Kim le A Rualpipawl Singapore Lam Ah\nJuly 3, 2012 7:15 am·15 comments\nSingapore ih bawhlungsit puai ropi ah Kawlram sung ih hlasak thiam le laam thiam hminthang “Me N Ma Girls” pawl cu an sawm ih nikhat le zan khat sung hlimhlainak pe ding ah an feh ding thu CT palai hnenah an sim thei.\nThe RHB Singapore Cup 2012 Quarter final ah Salai Raltha timi saktu Mai Makim khal laam phunphun le hlasak nei dingah a rualpipawl thawn an tel ding.\nCT palai hnen ih a sim daan vek asile tui July 7, 2012 ah a feh ding ih nikhat le zankhat hrawng a um hnu ah Kawlram ah kan ra kirsal ding tiah a sim thei.\nSingapore bawhlungsitnak ni neitabik July 8 ah Loyola Sparks FC le Kanbawza FC cu an tawngaw dingih cumi sunlawihnak ah “Me N Ma Girls” pawl an tel ding.\nMai Makim cun Salai Raltha timi a sak mi hin mipi tamzet thinlung a neh ih a aw ngai nuam in mipi tamzet ih duh mi aw rak neitu a sizia a lang vivo.\nJerry Jahau Bawhlungsit Thiam Ruangah Cawimawinak Dawng Lala\nLaitlang Hotu le Sapte Tawng Aw Ding\non July 3, 2012 at 8:29 am\n“Salai Raltha” timi cu ngai a va cak um ve. Khawitawk in kan rak ngai thei ding?\non July 3, 2012 at 9:52 am\nkei khal ngai ka cak zet “Salai Raltha” hla ……a ngah thei nak ding hmun in sim thei pei maw? Mai ma Kim le rual pi pawl zuam sinsin uh………..tha kan lo pe a si.\non July 3, 2012 at 2:19 pm\nna ti ttha riai,\non July 4, 2012 at 3:02 am\nDear Henry le RuthZingte,Salai Raltha cu Youtube in nan rak ngai thei ko ding.\nAh ngai a thei ko,cun Youtube ah Salai Raltha tin tla hawl a theih ko si,lungawi\non July 4, 2012 at 3:09 am\nKa type sual hrelh ih ,http://www.youtube.com/watch?v=DuXDoH7QOp0&feature=youtube-gdata-player AH SI DING\non July 4, 2012 at 3:38 am\nU Ma Kim,ti t.ha e,Singapore Channel 8 Today News ah zoh ding in ka rak lo thlir nasa\nBawi Vung says:\non July 4, 2012 at 5:07 am\nKei ka theih dan ah cun Ma Kim hi Mizo / Lusei lam a duhdawt sawn tin ka thei pan teh. Falam Media pawl hin nan up rero ih a tul ka ti lo lawlaw.\nAn duh le Mizo pawl khin up sawn sehla a tha lo maw…\nFalam hrangah ziangmi a tuah…\nFalam Media (Chinland Today) ruat hnik hen..\nLian Hre Mang says:\non July 4, 2012 at 5:08 am\nMa Kim and Salai Raltha!\nHimi hla a sak cu a thiam lawlaw.\nKa ngai khawp thei lo.\nFalam nu te duai lo.\nCung Thluai says:\nMa Kim kha Mizo a si ngaingai maw?\non July 4, 2012 at 6:24 am\nhla sak cu an thiam nan ..an hmel a sia tuk.\nan cei aw dan khal khaw te lam an bang..\non July 6, 2012 at 3:21 pm\nCT ih kan thuhla a siar tu le comment inpe tu zate,\nTuni ting tha inpeknak ruangin hitivek dihmun ka thlen thei hi ka lungawi zet.\nMa Kim hi Mizo maw a si ? Mizo a duhdawt sawn silomaw tiih in comment tu tla kan um , Falam miphun Chin mi rori ka si ko. Ziang miphun (hnam) Falam, Mizo, Tidim, Hakha ect…. kan va si khal ah tha peaw tonin sunlawih aw thiam sehla tihi ka duh thusam sawn a si.\nKa Chin mi hrangah zianghman tithei mi cu ka nei hrih lo nan, Pathian ih inpek mi talen hmangin kan miphun hrangih Arsi pakhat sive ding in kan zuam rero lai ko.Hla ka sah thok ihsin tuni tiang tha inpetu siar tu zate, ka rualpi pawl siseh , anih cu Falam mi a sisi ti cuang loin kan Chin mi a si timi lungput thawn tha inpe tu Hakha, Mizo lam ih Unau pawl hnen khal ah lungawi thu ka sim duh.\nRam tin ih um mi kan Falam mi pawl thawn pehtlaihawknak intuah saktu CT par khal ah ka lungawi zet.\non July 6, 2012 at 8:52 pm\nMai Ma Kim\nThu lehnak na run tuah thiam na sa.\nKan Chin miphun hrangah zuam sinsin aw.\non July 7, 2012 at 3:23 am\nMai Ma Kim,na ti tha.chin lung put ti mi cu ti rori ding si.zuam sin sin aw.\non July 11, 2012 at 8:35 am\nNa hlasak mi pawl ka ngai khawp thei lo.\nAhleicein “Salai Raltha”.\nCuhnakin group ih nan sak ah na thiam ka lo ti zual sawn lai.\nLeitlun mi thawng tel in an lo zoh hi.\nA sunglawi pam a si.\nA hnuai ih link pawl ah nan maktara zia a lang.\nSaza James,, says:\non September 13, 2012 at 4:13 am\nKan lo uar zet,,,,kan lo ngai thei zet…


Phun 10 A Sung Ruangah A That Aw – Meifar\nPhun 10 A Sung Ruangah A That Aw\nJune 17, 2022 sun ah ralhrang pawlin nikum ih phun 10 ong cazin an tarlang. Nikum fimthiam zirnak cu thla 4/5 sung lawng an zir. Rakhine ram ahcun nikum lam ihsin tlawng an rak kai rero zo.\nRakhine State, Kontan khua ih um fala kum 19 mi Ma Khin Yu Wai cu phun 10 a sung ruangah a riahsia tuk ih a thataw. A rualpi tam sawn cu phun 10 an ong, ong cazin suak ding a hngakhlap tuk ruangah zan khal a itthat thei lo. A thaizing ah ong cazin ava zoh ih a hmin a telve lo, a rualpi pawl cu an ong.\nJune 17 sun nazi 12:00 hrawngah zinghnam thatnak sii a ei ih a talbuai, a luak ciamco ruangah a nulepa in siizung ah an tlanpi. Siibawi pawlin an theitawk in an tuamhlawm nan an runsuak thei nawn lo, a thaizing June 18 zingpit nazi 4:00 hrawngah a thi.\nHringtu a pa in, “Phun 10 a sung ruangah kan kawk lo, na ong lo asikhallen na phisal ding tin kan hnem. Phun 10 hi kumhnih a phitnak a si zo, ziangruangah a that’aw ti cu zohman kan thei lo, amah lawngin a thei ding. Kan riah a sia tuk” a ti. An khuasen in an riah a sia ih ruak vuinak ah an tel thluh. A ruak cu siizung ih an zohdik hnu sun nazi 1:00 ah an vuiliam.\nRalhrang Pawlin Online Sungih Thil Zuar Ṭheu Milar An Kai\nA Duhdawt Zet Mi A Pasal Cu Nunau A Si Ti A Theisuak


Min Aung Hlaing In, “Mipi Le Ralkap Pawl Thekdarhtu Cu KT Media A Si” A Tiih Report Pe Cio Dingin Forhfialnak A Nei – Meifar\nMin Aung Hlaing in ramsung thuneihnak a lak veten tualsung thuthang latu / phuangtu media pawl cu hremnak a pe vivo. Thuthang latu tam zet a kai zo ih an license pawl khal a hlonhlo sak thluh. Ramsung ah thuthang cazual suah a siang nawn lo ih, Myanmar ram cu leitlun ah thuthang cazual neilo ram umsun a si.\nMedia pawl cu lenglam ah an cangvai thei nawn lo ruangah online sungah an cangvai. Thlahlawh khal an nei lo nan mipi in ramsung, ramleng thuhla thei ve seh ti an duhsak ruangah online sungah thuthang phunphun an ngan rero. Myanmar ramsung thuthang lakah cun Khit Thit Media hi a tum pawl a si ih mipi khal a funkhawm tam zet.\nJanuary 1, 2018 kum ah an rak din ih thuthang phunphun an tarlang ṭheu. Min Aung Hlaing in vei tampi warning a pe zo ih May 8, 2021 ah thuthang an suah theinak license cu a phitsak.\nMeiktila ah 74th Army (Air) Ceremony an nei ih cutawk ah Min Aung Hlaing in, “Mipi le ralkap pawl thekdarhtu cu media pawl an si” a ti hnuah Khit Thit Media cu report pe cio dingin forhfialnak anei. Report pekdan ding khal cabu te in an suah ih an zemaw thluh.\nDecember 17, 2021 sun nazi 1:00 ah vei leh khat ah tin report pe cio dingin thu an than’aw. Cumi hnu khalah report pe ringring dingin an sim theiaw ih Khit Thit Media cu ti siat rori an tum. Ralhrang pawlin Khit Thit Media cu thuthang diklo phuangtu a si, ralhrang pawl thuhla diklo zetzet ih tarlang ṭheutu a si an ti.\nKhit Thit Media in, ralhrang pawl ih cangvaihnak phunphun cu arak tarlang ringring. Khua an urkaannak, mi an pawngsualnak, khuasung mi 11 an urthatnak, motor thawn lamzawhtu pawl an pahthatnak cu online sungah a tarlang ih ralhrang in himi cu thudik lo a si an rak ti ve.\nRalhrang Nupi Pawl Khal Doawk Dan An Zir Nasa Ve


Falam Ih Swimming Pool Hmaisabik Theh Fel Zo A Si ih Onpuai Khal An Tuah Fel Zo – Vapual Auaw\nAugust 25, 2020 vapual auaw Chin Thuthang 0\nFalam ih Swimming Pool hmaisabik Lailun tileuhnak hmun cu za ah za theh fel zo a si ih tuini August 15 ah Covid 19 boruak thawn minung malte sawm in onpuai an tuah thu theih a si.\nLailun tileuhnak cu Chin Christian Institute Of Theology tlawngih hmuan tuahnak Intigrated Development Center sungah tuah a si ih a kauhlam pi 30×60, a thuklam pi 5 le zungpi 5, pitling tileuhnak a kauhlam pi 16x18x2 le nauhak tileuhnak a thuklam pi 1 le hrek khal a um tel. Himi cu mipi cawlh hahdamnak ding hrang le tileuh zirnak ding hrangah tuah a sinan,tutiang cu tileuh an zirh thei hrih lo.\nLailun tileuhnak hmun cu Falam khawpi in peng 6 hla tlukah a um. Mawtaw zin felfai le ṭha a um ih thlatang le ṭhal caan ah khawpi dangdang ihsin Lailun ah hahdam zetin cawlh an hmang ṭheu. Falam khawpi hnakin tamzet a niam ih ti leuhnak hmun remzet a um zo cu mipi a hip sinsin dingah ruah a si.\nSayamah Lal Biak Hnem cun “Falam Lailun ih tileuhnak hmun cu theh fel zo a si ih tuini ah onpuai kan tuah. Tileuh duh le a hmun ih feh duh hrang thlun ding daan le a tulmi cu a hmunah kan tar thluh zo a si,” tiah Vapual Auaw a simthei. ( Zuk – MRTV Falam Zung le lawrkhawm )\nRev.David Lah Nautat, Mawhthluk Ih Relse Ciamcotu Khua A Hmu Nawn Lo ( Video )


Kalaymyo ah Ni Khat Sungah Fangfai Dip 1 Man Thawng 15 In Kai - Chinland Today Media\nKalaymyo ah Ni Khat Sungah Fangfai Dip 1 Man Thawng 15 In Kai\nAugust 1, 2015 2:10 pm·0 comments\nKalaymyo ah August ni khat sungah fangfai dip khat man thawng 15 a kai tiah thuthang kan ngah.\nHi hlam ah fangfai dip 1 thawng kulhluan nga in an lei theumi cu August ni 1 zaan lam ah thawng sawm li an ngen thu, cumi hman ah dawr ah lei ding a um nawn lo tiah thuthang kan ngah.\n!Fangfai man lawng a si lo. A lu cuai khat thawng khat ih kan lei theumi kha tui ni ah thawng hnih an ngen. Bawkbawn cuai khat thawng li an ti. Bazar khal ah thil zuar an um nawn lo! Tiah Kalaymyo tualsung um pawl hnen in thuthang kan ngah.Tui sun hi ruahpi vei khat hman a sur lo.\nTihang va khal tidai a tlak zet zo. Sinan Kalay khawsung cu mal tete ti a thang tiah an sim bet.Kalay khawsung tlawnginn hmuahmuah July ni 31 in an khar theh zo. Kalay University khal tui sun tlawng kai ding in kan hung so ih an rak khar theh. Tilian ih harsa pawl an ret theh, tiah Kalay University ah distance ih tlawngkai mi pakhat in a sim.\nYaza cu dam khal ti hleifuan hlonnak kaa 12 lakah hnawm ih a phitmi kaa 6 an thlen fai rero tiah Kalay ih um pawl in an facebook wall ah an ngan.Zuk: Kalay, Yaza cu dam ti hleifuan hlonnak kaa ih hnawm an hlon rero lai le Kalay ti lik lai tlunvan ih zuk pawl facebook dangdang ta lak mi.\nFalam Ah Ṭoruah Sur Ṭhalo\nFang Attu Lairawn Ah Mi An Mal, A Atman Mal Ruagah A Si Pei Maw!


Min Maw Kun In Mi A Hmaisong Ruangah Bawmnak A Cohlang Lo, Ramlak Ah Paa An Hawl Ih Khuasung Ah An Va Zuar Ṭheu – Meifar\nMin Maw Kun In Mi A Hmaisong Ruangah Bawmnak A Cohlang Lo, Ramlak Ah Paa An Hawl Ih Khuasung Ah An Va Zuar Ṭheu\nAugust 21, 2021 admin Myanmar 0\nKum 42 mi Myanmar lemcan thiam hminthang Min Maw Kun cu ralkap cozah a dodal ruangah ralkap pawlin kaih an tum ih a nupi fanau hruai in ramri hmunhimnak ah an um zo.\nA umnak hmun ihsin ralkap cozah cu a dodal rero lai, mi ṭhenkhat in an lawng to lai zuk an tarlang ih Min Maw Kun tei umnak sakhan cu ralkap pawlin an va sim ruangah sahimnak hawlin hmun dangah an tlan tin thuthang dik loin an tarlang.\nCuruangah an camp ih hotu, raltlan pawl bawm ṭheutu Ye Min in August 20 sun ah simfiangnak anei. Ye Min in “Ralkap in Min Maw Kun tei umnak sakhan an do timi cu thuthang dik lo a si.\nZuk ih nan hmuh vekin lawng thawn harsa zetin ramlak ah kan feh ṭheu. Kiangkap pawl ih bawmnak cu a hmaisong ruangah a cohlang lo, ramlak ih paa an hawl ih khuasung ah an va zuar ṭheu. Lawng an to lai zuk cu paa an zuar ih an tlunglam a si.\nMidang hnenih bawm dil ding hi a hmaisong thei tuk, kan dung khalah a hman rero lai mi a motor cu man awlten a zuar zo. Arak hman rero mi motor a si ih a ngaina tuk ruangah motor a zuarsuah sun cu a umnuam lo zet.\nAn umnak khalah innsang hrang sumpai cemliam a ṭul thotho. Tuiṭum dothlennak ah harsatnak tuartu milar le daiten rak um men milar pawl cu kan lo hminsin ringring” tin a tarlang. (Siar bet duh len hmet aw: Min Maung Kun In A Relhnak Hmun Ah A Nupi Le Fapa A Hruai, KIA Ralkap Ih Anka)\nCDM Tuah Ralbawi Ih Pa A Thi, A Pai Ruak Kiangah Aum Thei Lo Ruangah A Riahsia Tuk\nRalkap Pawlin Putar Kum 72 Mi An Vel That